Tewali Kiyinza “Kutwawukanya na Kwagala kwa Katonda”—Tuli ba muwendo ddala | Funa Enkolagana\nTewali Kiyinza “Kutwawukanya na Kwagala kwa Katonda”\n1. Nneewulira ki emalamu amaanyi abantu bangi gye balina nga mw’otwalidde n’Abakristaayo abamu ab’amazima?\nDDALA Yakuwa Katonda akwagala ng’omuntu kinnoomu? Abamu bakkiriza nti Katonda ayagala abantu bonna, nga Yokaana 3:16 bwe lugamba. Kyokka, bagamba: ‘Katonda tayinza kunjagala nze ng’omuntu kinnoomu.’ N’Abakristaayo ab’amazima emirundi egimu bayinza okubuusabuusa mu ngeri eyo. Omusajja omu eyali aweddemu amaanyi yagamba: “Kinzibuwalira okukkiriza nti Katonda anfaako.” Emirundi egimu naawe obeera n’endowooza ng’eyo?\n2, 3. Ani ayagala tulowooze nti tetulina mugaso oba nti Yakuwa tatwagala, era tuyinza tutya okuvvuunuka endowooza eyo?\n2 Setaani ayagala tulowooze nti Yakuwa Katonda tatwagala era nti tatutwala nga tuli ba muwendo. Kyo kituufu nti emirundi mingi Setaani asendasenda abantu ng’akozesa obunafu bwabwe, gamba ng’okwerowoozaako n’amalala. (2 Abakkolinso 11:3) Naye era aleetera abantu okulowooza nti tebalina mugaso. (Yokaana 7:47-49; 8:13, 44) Kino bwe kiri, naddala mu ‘nnaku zino ez’oluvannyuma.’ Bangi leero baakulira mu maka omutali ‘kwagalana.’ Abalala, buli kiseera boolekagana n’abantu abakambwe, abeefaako bokka, era abakakanyavu. (2 Timoseewo 3:1-5) Olw’okuba abamu bamaze ekiseera kiwanvu nga bayisibwa bubi oba nga basosolwa, kiyinza okubaleetera okulowooza nti tebalina mugaso oba nti tewali n’omu ayinza kubaagala.\n3 Bw’oba olina enneewulira ng’ezo embi, toggwaamu maanyi. Emirundi egimu bangi ku ffe tuba n’enneewulira ng’eyo. Naye, jjukira nti Ekigambo kya Katonda kisobola ‘okutereeza’ ensonga ‘n’okusiguukulula endowooza ezaasimba edda amakanda.’ (2 Timoseewo 3:16; 2 Abakkolinso 10:4, NW) Baibuli egamba: ‘Tukakasa omutima gwaffe mu maaso ge, mu buli kigambo omutima gwaffe kye gutusalira okutusinga; kubanga Katonda asinga obukulu omutima gwaffe, era ategeera byonna.’ (1 Yokaana 3:19, 20) Ka twekenneenye engeri nnya, Ebyawandiikibwa mwe bituyambira ‘okukakasa emitima gyaffe’ nti Yakuwa atwagala.\nYakuwa Akutwala ng’Oli wa Muwendo\n4, 5. Ekyokulabirako kya Yesu ekikwata ku nkazaluggya kiraga kitya nti tuli ba muwendo mu maaso ga Katonda?\n4 Okusooka, Baibuli eyigiriza nti Katonda atwala buli muweereza we okuba ow’omuwendo. Ng’ekyokulabirako, Yesu yagamba: “Enkazaluggya ebbiri tebazitundamu ppeesa limu? [Naye] tewaliba n’emu ku zo erigwa wansi Kitammwe nga tamanyi: era n’enviiri zammwe ez’oku mutwe zaabalibwa zonna. Kale temutyanga; mmwe musinga enkazaluggya ennyingi.” (Matayo 10:29-31) Lowooza ebigambo ebyo kye byategeeza eri abaali bawuliriza Yesu mu kyasa ekyasooka.\n“Musinga nnyo enkazaluggya nnyingi”\n5 Tuyinza okwebuuza ensonga lwaki omuntu yenna yandiguze enkazaluggya. Mu kiseera kya Yesu, enkazaluggya ye yali esinga okuba ey’ebbeeyi entono mu binyonyi ebiriibwa ebyatundibwanga. Weetegereze nti eppeesa emu yasobolanga okugula enkazaluggya bbiri. Naye, oluvannyuma Yesu yagamba nti omuntu eyalina eppeesa bbiri, yandisobodde okugula enkazaluggya ttaano so si nnya. Ekinyonyi eky’okutaano kyagattibwako nga gy’obeera tekirina muwendo gwonna. Oboolyawo ebinyonyi ng’ebyo tebyali bya muwendo mu maaso g’abantu, naye ye Omutonzi yabitwala atya? Yesu yagamba: “Naye tewali n’emu ku zo [wadde eyo eyagattibwako] eyeerabirwa mu maaso ga Katonda.” (Lukka 12:6, 7) Kati tuyinza okutandika okutegeera ensonga Yesu gye yali ayogerako. Bwe kiba nti Yakuwa atwala enkazaluggya emu okuba ey’omuwendo ennyo, omuntu si wa muwendo nnyo n’okusingawo! Nga Yesu bwe yannyonnyola, Yakuwa amanyi byonna ebitukwatako. N’enviiri ez’oku mutwe gwaffe zaabalibwa zonna!\n6. Lwaki tuli bakakafu nti Yesu yali tasavuwaza bwe yagamba nti enviiri zaffe ez’oku mutwe zaabalibwa zonna?\n6 Enviiri zaffe zaabalibwa? Abamu bayinza okulowooza nti wano Yesu yali asavuwaza. Kyokka, lowooza ku ssuubi ly’okuzuukira. Nga Yakuwa ateekwa okuba nga atumanyi bulungi nnyo okusobola okuddamu okututonda! Atutwala nga tuli ba muwendo nnyo ne kiba nti amanyi kalonda yenna atukwatako, nga mw’otwalidde n’ebiwandiiko byaffe eby’ensikirano, era ne byonna bye twali tulowooza n’ebyatutuukako mu bulamu bwaffe bwonna. * N’olwekyo, okubala enviiri zaffe, ng’omutwe ogumu gubaako enviiri nga 100,000, kiba kintu kyangu nnyo ddala.\nKiki eky’Omuwendo Yakuwa ky’Atulabamu?\n7, 8. (a) Ngeri ki Yakuwa z’asanyukira okulaba ng’akebera emitima gy’abantu? (b) Bikolwa ki ebimu bye twenyigiramu Yakuwa by’atwala nga bya muwendo?\n7 Eky’okubiri, Baibuli etulaga ekyo Yakuwa ky’atwala ng’eky’omuwendo mu baweereza be. Mu ngeri endala, asanyukira engeri zaffe ennungi n’engeri gye tufubamu. Kabaka Dawudi yagamba mutabani we Sulemaani: “Mukama akebera emitima gyonna, era ategeera okufumiitiriza kwonna okw’ebirowoozo.” (1 Ebyomumirembe 28:9) Nga Katonda akebera obuwumbi n’obuwumbi bw’emitima gy’abantu mu nsi eno ejjudde ettemu n’obukyayi, ng’ateekwa okuba ng’asanyuka nnyo bw’alaba omutima ogwagala emirembe, amazima n’obutuukirivu! Kiki ekibaawo Katonda bw’alaba omutima ogumwagala ennyo, ogwagala okuyiga ebimukwatako n’okubibuulira abalala? Yakuwa atugamba nti yeetegereza abo ababuulira abalala ebimukwatako. Era alina “ekitabo eky’okujjukiza” eky’abo bonna “aba[mu]tya ne balowooza erinnya lye.” (Malaki 3:16) Engeri ng’ezo za muwendo gy’ali.\n8 Bikolwa ki ebirungi Yakuwa by’atwala nga bya muwendo? Okufuba okukoppa Omwana we, Yesu Kristo, akutwala nga kwa muwendo. (1 Peetero 2:21) Omulimu ogumu omukulu ennyo Katonda gw’atwala ng’ogw’omuwendo, kwe kubuulira amawulire amalungi ag’Obwakabaka. Mu Abaruumi 10:15, tusoma: ‘Ebigere byabwe nga birungi nnyo ababuulira amawulire amalungi!’ Tuyinza obutalowooza ku bigere byaffe okuba ‘ebirungi.’ Naye wano, bikiikirira okufuba kw’abaweereza ba Yakuwa mu kubuulira amawulire amalungi. Okufuba ng’okwo, kulungi era kwa muwendo mu maaso ge.—Matayo 24:14; 28:19, 20.\n9, 10. (a) Lwaki tuyinza okuba abakakafu nti obugumiikiriza bwaffe Yakuwa abutwala nga bwa muwendo? (b) Yakuwa talina ndowooza ki ku baweereza be abeesigwa?\n9 Era, obugumiikiriza bwaffe Yakuwa abutwala nga bwa muwendo. (Matayo 24:13) Jjukira nti Setaani ayagala ove ku Yakuwa. Buli lunaku lw’obeera omwesigwa eri Yakuwa, oba oyambye Yakuwa okwanukula eby’obulimba Setaani bye yayogera. (Engero 27:11) Emirundi egimu si kyangu okubeera abagumiikiriza. Obulwadde, ebizibu mu by’enfuna, okulumizibwa mu nneewulira ey’omunda n’ebizibu ebirala biyinza okukugezesa buli lunaku. Essuubi erirwawo okutuukirira nalyo liyinza okukumalamu amaanyi. (Engero 13:12) Okugumiikiriza ng’oyolekaganye n’ebizibu ng’ebyo kwa muwendo nnyo eri Yakuwa. Eyo ye nsonga lwaki Kabaka Dawudi yasaba Yakuwa okuteeka amaziga ge mu ‘kasumbi,’ era n’agattako: “Tegaawandiikibwa mu kitabo kyo?” (Zabbuli 56:8) Yee, Yakuwa ajjukira amaziga gaffe n’engeri gye tubonaabonamu nga tugezesebwa era n’abitwala nga bya muwendo.\n10 Omutima ogwenyooma guyinza okugaana obujulizi obwo obulaga nti tuli ba muwendo mu maaso ga Katonda. Guyinza okutugamba: ‘Waliwo abalala bangi abataddewo ekyokulabirako ekisinga ekyange obulungi. Yakuwa ateekwa okuba nga tasanyuka bw’angeraageranya nabo!’ Yakuwa tageraageranya mu ngeri eyo; si mukakanyavu era si mukambwe. (Abaggalatiya 6:4) Akebera bulungi emitima gyaffe, era n’asiima ebirungi ebigirimu, wadde nga bitono bitya.\nYakuwa Atunoonyamu Ebirungi\n11. Kiki kye tuyinza okuyigira ku Yakuwa ku ngeri gye yakwatamu ensonga ya Abiya?\n11 Eky’okusatu, Yakuwa bw’aba atukebera, atunoonyamu ebirungi. Ng’ekyokulabirako, Yakuwa bwe yawa ekiragiro ky’okuzikiriza olulyo olufuzi olwa Kabaka Yerobowaamu, yalagira nti, Abiya omu ku batabani ba Yerobowaamu aziikibwe bulungi. Lwaki? “Kubanga mu ye mulabise ekigambo ekirungi eri Mukama Katonda wa Isiraeri.” (1 Bassekabaka 14:1, 10-13) Bwe kityo, Yakuwa yakebera omutima gw’omuvubuka oyo era n’alabamu “ekigambo ekirungi.” Ka kibe nti ekirungi ekyo kyali kitono kitya, Yakuwa yalaba nti kisaanira okuteekebwa mu Kigambo kye. Era yasasula Abiya, ng’amulaga obusaasizi mu nnyumba enjeemu.\n12, 13. (a) Ekyatuuka ku Kabaka Yekosofaati kiraga kitya nti Yakuwa anoonya birungi mu ffe wadde nga tusobezza? (b) Bwe kituuka ku bikolwa byaffe ebirungi n’engeri zaffe, Yakuwa yeeyisa atya ng’omuzadde ayagala abaana be?\n12 Ekyokulabirako kya Kabaka Yekosofaati kisingawo n’obulungi. Kabaka bwe yakola ekintu eky’obusiru, nnabbi wa Yakuwa yamugamba: ‘Mukama akusunguwalidde.’ Ng’ebigambo ebyo byali byeraliikiriza! Naye obubaka bwa Yakuwa tebwakoma awo. Bweyongera: “Naye mu ggwe mulabise ebirungi.” (2 Ebyomumirembe 19:1-3) N’olwekyo, wadde Yakuwa yali asunguwadde, teyeerabira birungi Yekosofaati bye yakola. Ekyo nga kya njawulo nnyo okuva ku bantu abatatuukiridde! Abalala bwe batunyiiza, tuyinza okwerabira engeri ennungi ze balina. Era bwe twonoona, tuyinza okuggwaamu amaanyi, ne tuswala, era ne tulumirizibwa omusango, ekyo ne kituviirako obutalaba engeri ennungi ze tulina. Kyokka, jjukira nti singa twenenya ebibi byaffe, ne tufuba obutabiddamu, Yakuwa atusonyiwa.\n13 Yakuwa bw’aba akukebera, asuula eri ebibi ng’ebyo, ng’omuntu anoonya zaabu bw’asuula eri amayinja agatali ga muwendo. Ate kiri kitya eri engeri zo ennungi n’ebikolwa byo ebirungi? Ago ge mayinja ‘ag’omuwendo’ g’asigaza! Wali weetegerezza engeri abazadde abaagala abaana baabwe gye basiimamu ebifaananyi abaana baabwe bye bakubye oba ebyo ebibaweereddwa okukola ku ssomero, emirundi egimu nga wayiseewo n’ekiseera kiwanvu, nga n’abaana baabwe babyerabidde? Yakuwa ye muzadde asingayo okwagala abaana be. Kasita tusigala nga tuli beesigwa gy’ali, tayinza kwerabira ngeri zaffe ennungi n’ebikolwa byaffe ebirungi. Mu butuufu yandikitutte ng’ekikolwa eky’obutali butuukirivu okubyerabira, naye ye mutuukirivu. (Abaebbulaniya 6:10) Era atukebera ne mu ngeri endala.\n14, 15. (a) Lwaki obutali butuukirivu bwaffe tebwerabiza Yakuwa ngeri nnungi ze tulina? Waayo ekyokulabirako. (b) Yakuwa akola ki bw’atulabamu engeri ennungi, era abantu be abeesigwa abatunuulira atya?\n14 Yakuwa tatunuulira butali butuukirivu bwaffe, wabula obusobozi bwaffe obw’okukola ebirungi. Okuwaayo ekyokulabirako: Abantu abaagala ennyo ebifaananyi ebisiige oba ebintu ebirala eby’ekikugu, bakola kyonna ekisoboka okuddaabiriza ebiba byonoonese. Ng’ekyokulabirako, mu kifo ekiyitibwa National Gallery, ekiri mu Bungereza mu kibuga London, omwolesebwa ebifaananyi ebisiige n’ebintu ebirala eby’ekikugu, omuntu omu yayonoona ekifaananyi kya Leonardo da Vinci ekyali kibalirirwamu obukadde bwa doola 30. Kyokka, tewali n’omu yagamba nti kisuulibwe okuva bwe kyali kyonoonese. Baatandikirawo okuddaabiriza ekifaananyi ekyo ekyali kyakamala emyaka nga 500. Lwaki? Kubanga kyali kya muwendo eri abaagazi b’ebifaananyi ebisiige. Toli wa muwendo nnyo okusinga n’ekifaananyi ng’ekyo? Mazima ddala mu maaso ga Katonda oli wa muwendo nnyo, k’obe ng’oyonooneddwa otya ekibi ekisikire. (Zabbuli 72:12-14) Yakuwa Katonda, Omutonzi w’abantu omukugu, ajja kukola kyonna ekyetaagisa okufuula abantu bonna abamwagala abatuukirivu.—Ebikolwa 3:21; Abaruumi 8:20-22.\n15 Yee, Yakuwa atulabamu ebirungi ffe bye tutayinza kulaba. Era, bwe tumuweereza, ajja kutuyamba okukulaakulanya engeri ennungi ze tulina okutuusa lwe tulifuuka abatuukiridde. Ensi ya Setaani k’ebe ng’etuyisizza etya, Yakuwa atwala abaweereza be abeesigwa nga ba muwendo.—Kaggayi 2:7.\nYakuwa Ayoleka Okwagala Kwe\n16. Kiki ekisinga okulaga nti Yakuwa atwagala, era tumanya tutya nti ekirabo kino yakituwa ffe ffenyini?\n16 Eky’okuna, Yakuwa alina by’akola okulaga nti atwagala. Mazima ddala, ekinunulo kya ssaddaaka ya Kristo kye kisinga okulaga nti Setaani by’ayogera nti tetulina mugaso oba nti tetuyinza kwagalibwa, bya bulimba. Tetwerabiranga nti obulumi Yesu bwe yayitamu ng’attibwa era n’obulumi obusingawo, Yakuwa bwe yalina ng’alaba Omwana we omwagalwa ng’afa, bikakasa nti batwagala. Eky’ennaku, bangi kibazibuwalira okukkiriza nti ekirabo ekyo kyali kyabwe bo bennyini. Bawulira nga tebasaanira. Kyokka, jjukira nti omutume Pawulo yayigganya nnyo abagoberezi ba Kristo. Kyokka, yawandiika: ‘Omwana wa Katonda yanjagala ne yeewaayo ku lwange.’—Abaggalatiya 1:13; 2:20.\n17. Yakuwa ayitira mu ki okutusembeza gy’ali n’eri Omwana we?\n17 Yakuwa alaga nti atwagala ng’atuyamba kinnoomu okuganyulwa mu ssaddaaka ya Kristo. Yesu yagamba: “Tewali ayinza kujja gye ndi Kitange eyantuma bw’atamuwalula [“bw’atamusembeza,” NW].” (Yokaana 6:44) Yee, Yakuwa kennyini atusembeza eri Omwana we n’eri essuubi ery’obulamu obutaggwaawo. Mu ngeri ki? Okuyitira mu mulimu gw’okubuulira, ogutuganyula kinnoomu, n’okuyitira mu mwoyo gwe omutukuvu, gw’akozesa okutuyamba okutegeera n’okussa mu nkola amazima ge tuyiga wadde nga tetutuukiridde. Bwe kityo, Yakuwa ayinza okutwogerako nga bwe yayogera ku Isiraeri: “Nkwagadde n’okwagala okutaliggwaawo: kyenvudde nkuwalula [“nkusembeza,” NW] n’ekisa.”—Yeremiya 31:3.\n18, 19. (a) Ngeri ki Yakuwa mw’asingira okutulaga okwagala, era kiki ekiraga nti atufaako kinnoomu? (b) Ekigambo kya Katonda kitukakasa kitya nti Yakuwa awuliriza okusaba kwaffe?\n18 Oboolyawo tulaba okwagala kwa Yakuwa mu ngeri esingayo, okuyitira mu kusaba. Baibuli ekubiriza buli omu ku ffe ‘okusabanga Katonda obutayosa.’ (1 Abasessaloniika 5:17) Atuwuliriza. Era ayitibwa ‘Awulira okusaba.’ (Zabbuli 65:2) Obuvunaanyizibwa bw’okuwuliriza okusaba tabuwadde muntu mulala yenna, wadde Omwana we. Kirowoozeeko: Omutonzi w’obutonde bwonna atukubiriza okumutuukirira mu kusaba, awatali kutya. Muwuliriza wa kika ki? Talaga mukwano, tafaayo? Nedda, tali bw’atyo.\n19 Yakuwa alumirirwa abalala. Okulumirirwa abalala kye ki? Omukristaayo omu omwesigwa omukulu mu myaka yagamba: “Okulumirirwa omuntu bwe bulumi bwe mu mutima gwange.” Mazima ddala, Yakuwa akwatibwako obulumi bwaffe? Tusoma bwe tuti ku kubonaabona kw’abantu be Abaisiraeri: “Yabonyaabonyezebwa mu kubonyaabonyezebwa kwabwe kwonna.” (Isaaya 63:9) Yakuwa teyakoma ku kulaba nnaku yaabwe kyokka naye era yalumirirwa abantu be. Engeri gy’awuliramu eragibwa mu bye yayogera eri abaweereza be: “Abakomako mmwe akoma ku mmunye y’eriiso lyange.” * (Zekkaliya 2:8, NW) Ekyo nga kyandireese obulumi bwa maanyi! Yee, Yakuwa atulumirirwa. Bwe tulumwa naye alumwa.\n20. Ndowooza ki etali nnuŋŋamu gye tuteekwa okwewala bwe tuba ab’okugoberera okubuulirira okuli mu Abaruumi 12:3?\n20 Tewali Mukristaayo yenna alina ndowooza nnuŋŋamu eyanditutte obujulizi obwo obulaga nti Katonda ayagala abaweereza be era nti abatwala nga ba muwendo ng’ekyekwaso eky’okulowooza nti wa kitalo nnyo. Omutume Pawulo yawandiika: “Njogera, olw’ekisa kye nnaweebwa, eri buli muntu ali mu mwe, alemenga okwerowooza okusinga bwe kimugwanidde okulowooza; naye okulowoozanga nga yeegendereza, nga Katonda bwe yagabira buli muntu ekigera ky’okukkiriza.” (Abaruumi 12:3) Enkyusa endala egamba: “Ŋŋamba buli omu ku mmwe obuteerowoozaako ekiyitiridde, naye okwerowoozaako mu ngeri ey’ekigero.” (A Translation in the Language of the People by Charles B. Williams) N’olwekyo, wadde nga twagalibwa Kitaffe ow’omu ggulu, tubeere n’endowooza ennuŋŋamu era tujjukire nti okwagala kwa Katonda tekutusaanira.—Lukka 17:10.\n21. Bulimba ki obwa Setaani bwe tuteekwa okwesamba, era mazima ki agandyongedde okukakasa emitima gyaffe?\n21 Ka buli omu ku ffe akole kyonna ky’asobola okwesamba obulimba bwa Setaani bwonna, nga mw’otwalidde n’obwo nti tetulina mugaso era nti tetwagalibwa. By’oyiseemu mu bulamu bwe biba bikuleetedde okwerowoozaako ng’atasaanira kwagala kwa Katonda, oba nti ebikolwa byo ebirungi si bikulu ne kiba nti Katonda tabiraba, oba nti ebibi byo bingi nnyo ne kiba nti n’okufa kw’Omwana we ow’omuwendo tekuyinza kukuleetera kusonyiyibwa, olimbiddwa. Weesambe obulimba obwo n’omutima gwo gwonna! Tweyongere okukakasa emitima gyaffe n’ebigambo bya Pawulo ebyaluŋŋamizibwa: “Ntegeeredde ddala nga newakubadde okufa, newakubadde obulamu, newakubadde bamalayika, newakubadde abafuga, newakubadde ebiriwo, newakubadde ebigenda okubaawo, newakubadde amaanyi, newakubadde obugulumivu, newakubadde okugenda wansi, newakubadde ekitonde kyonna ekirala, tebiiyinzenga kutwawukanya na kwagala kwa Katonda okuli mu Kristo Yesu Mukama waffe.”—Abaruumi 8:38, 39.\n^ lup. 6 Enfunda n’enfunda Baibuli ekwataganya essuubi ly’okuzuukira n’ebyo Yakuwa by’ajjukira. Yobu omusajja omwesigwa yagamba Yakuwa: ‘Singa onteekeddewo ekiseera ekiragiddwa, n’onjijukira!’ (Yobu 14:13) Yesu yayogera ku kuzuukira ‘kw’abo abali mu ntaana.’ Ekigambo ky’Oluyonaani ekivvuunulwa entaana mu Yokaana 5:28, kiri mnemeion era kirina akakwate n’ekigambo ky’Olulatini monumentum, omuggibwa ekigambo ekijjukizo.\n^ lup. 19 Enkyusa ezimu wano zigamba nti akwata ku bantu ba Katonda, aba takwata ku mmunye y’eriiso lya Katonda, wabula ey’eriiso lye oba erya Isiraeri. Ensobi eno yajjawo abawandiisi abamu bwe baalowooza nti ebigambo ebyo si bituufu era bwe kityo ne babikyusaamu. Endowooza yaabwe enkyamu, teyaggyayo makulu agalaga nti Yakuwa atulumirirwa nnyo.\nZabbuli 139:1-24 Ebigambo bya Kabaka Dawudi ebyaluŋŋamizibwa, biraga bitya nti Yakuwa atufaako ng’abantu kinnoomu?\nIsaaya 43:3, 4, 10-13 Yakuwa atunuulira atya abo abamuweereza ng’Abajulirwa be, era enneewulira ye eragibwa etya mu bikolwa?\nAbaruumi 5:6-8 Tukakasa tutya nti ebibi byaffe tebitulemesa kuganyulwa mu kwagala kwa Yakuwa?\nYuda 17-25 Tuyinza tutya okusigala mu kwagala kwa Katonda, era biki ebitulemesa okusigala mu kwagala okwo?


Bukedde Online - Okuyonsa gwe musingi gw'obulamu\nOkuyonsa gwe musingi gw'obulamu\nEbbula ly’eddagala lya septrin kyadaaki liweddewo...\nEnsala y’ebibala ekwagazisa okulya\nYonsa omwana mu ssaawa esooka ng'azaaliddwa omugeme endwadde ezandimulumbye.\nMuky. Eriot Kigongo ow'e Namasuba - Kikajjo ng'ayonsa omwana we.\nLEERO y’entikko ya kampeyini y’okuyonsa abaana omwaka guno era emikolo giri mu disitulikiti y'e Hoima kubanga y'emu ku disitulikiti ezitakoze bulungi mu nsonga y'okuyonsa abaana b’eggwanga.\nOkuyonsa gwe musingi gw'obulamu era omwana ayonse akula bulungi, afuna mangu omubiri, talwalalwala ate abeera mugezi.\nLoyce Kamusiime ku katale e Kibuli ayonsa era agamba nti, “Mpulira essanyu nga nnyonsa omwana wange kuba njagala akule bulungi era mmuwa obudde n’akkuta ate gye nkoma okuyonsa n’amabeere okujja era njagala nkozese okuyonsa obutamuzzaako mangu,” Kamusiime ku katale e Kibuli bwatyo bwagamba.\nOmwogezi wa minisitule y’ebyobulamu, Vivian Nakaliika Sserwanja, agamba nti buli mwaka okuva nga July 1 okutuuka nga August 7, Uganda yeegatta ku nsi yonna okukuza wiiki y'okuyonsa era ng'omwaka guno, omubala gwe tutambuliddeko gugamba nti, "Okuyonsa gwe musingi gw'obulamu".\nEkitongole ky'ebyobulamu eky'ensi yonna ekya World Health Organisation (WHO) kiragira okuyonsa abaana mu mitendera esatu:\n1. Mu ssaawa esooka ng’omwana yaakazaalibwa.\n2. Okugenda mu maaso ng'oyonsa nga totabiikiriza na byakulya okutuuka lw’aweza emyezi mukaaga.\n3. Omwana alina okuyonka wonna w’ayagalira asobole okukula obulungi.\nLoyce Kamusiime ng'ayonsa.\nMu Uganda, buli mwaka abaana 66 ku 100 be bayonsebwa awatali kutabiikiriza na byakulya birala era nga mu nsi yonna, Uganda ekwata ekifo kya 23 mu kuyonsa abaana awatali kutabiikiriza na kyakulya kyonna.\nWadde nga tukyalina okusoomozebwa okulaba ng'abaana bayonsebwa kuba kitaasa omwana n’atafuna lubyamira n'okuddukana ate nga z'endwadde ezisinga okutta abaana abali wansi w'emyaka etaano mu Uganda.\nOkunoonyereza kulaga nti buli mwaka, abaana 52 ku 100 abali wansi w'emyaka etaano be bafa lubyamira ate nga 33 ku 100 be bafa obulwadde bw'ekiddukano.\nNaye ssinga bamaama basomesebwa ebirungi ebiri mu kuyonsa ne babimanya, basobola okuziyiza endwadde zino n'endala nnyingi ekitusobozesa okutumbula ebyobulamu mu baana abali wansi w’emyaka etaano ne bakula nga beeyagaza.\nEngeri y’okwerinda obulabe obuva mu mpewo erimu obutwa\nEngeri gy’otangira ssennyiga w’e China


Bukedde Online - Emisono gya Kylie Kardashian ginkolera\nEmisono gya Kylie Kardashian ginkolera\nBbulawuzi okuli ennyukuta zinyumira ab’amabeere...\nABAWALA ennaku zino bettanidde okwambala emisono gya Kylie Kardashian ng’ono y’asembayo obuto mu famire ya Bakardashian emanyidwa ennyo .\nKylie Jenner Kardashian y’omu ku bayiiya emisono gy’engoye ne meekaapu ali ku mulembe era ne mu Uganda byatuuka dda. Mu bettanidde emisono gya Kylie mwe muli Mariam Kayondo omutuuze w’e Munyonyo.\nOno yannyonnyodde VICKY NABUKEERA lwaki yettanidde emisono gino n’engeri gy’akuumamu ffi ga n’olususu nga binyirira.\n“NTERA okugoberera abayiiya b’emisono mu nsi yonna ku mikutu gya ‘social media’ nga Facebook, Twiter, Instagram ne Pintrest. Kino kinnyambako okumanya emisono emipya.\nMu bayiiya b’emisono be ngoberera mulimu Kylie Kardashian era nnyambala emisono gye gy’afulumya mu kkampuni ye eya Kylie Collections.\nBwe mba waakugula ngoye nsooka kunoonyereza ku misono emipya Kylie gy’atunda nga gino ntera kugiggya mu maduuka agatuusa engoye kuno nga ziva mu America.\nEkirungi engoye z’aba yaakafulumya asooka kuzambalamu ebifaananyi ne biteekebwa mu mikutu gya ‘social media’ era kiba kyangu okuzimanya.\nEkirungi ayiiya emisono gyonna omuli ebiteeteeyi by’embaga, eza ofi isi, n’eza wiikendi.\nEmisono gy’ayiiya mulimu ebiteeteeyi bya ‘open waist’ nga kino kiba kiraga omubiri mu mabbali g’ekiwato. Waliwo sikaati ezikwata ne ‘crop top’ nga zino ziggyayo enkula y’omubiri era kuno oluusi nnyambalirako ekkooti empanvu.\nWaliwo n’ebiteeteeyi ebigazi nga bino binyuma ku wiikendi, engoye eziraga omubiri ssaako ‘jumpsuit’ nga zino zinyumira ku bbiici.\nBwe mba ηηendako mu ndongo ntera kwambala ‘damage sweaters’ nga zino ziba nga ssweeta naye nga zirimu ebituli.\nWano mu Kampala mulimu abasuubuzi abazisuubula okuva mu Los Angel ne bazitutuusako ku bbeeyi ensaamusaamu.\nWaliwo amaduuka ku Mukwano Arcade agatuusa engoye zino nga zitundibwa okuva ku 150,000 okudda waggulu.\nNg’oggyeeko okukoppa ennyambala ya Kylie ne mekaapu Kayondo akozesa wa Kylie Kadarshian.\nOno y’asinga okukozesebwa ensangi zino abawala abatambula n’omulembe.\nEkirungi kya meekaapu ono tabutula ate mugula mu maduuka agatunda ebyokwekolako ku Pioneer Mall mu Kampala. Ebirala ebikuumira Kayondo ku mulembe mulimu;\nNsinga kusiba wiivu ezitali za ‘human’ kubanga sizirwisaayo nnyo. Oluusi ne ‘braids’ era enviiri zimmalako okuva ku 50,000/- okudda waggulu. Ennaku zino nsiba omusono gwa ‘Invisible’.\nNtera kwambala engatto z’akakondo era bwe mba ngula, nonda mu langi ez’enjawulo nga emmyuufu, enzirugavu ne zaabu. Engatto nzigula wakati wa 50,000/- ne 200,000/- nga nsinga kugula mu Skylite Arcade. Ku wiikendi nnyambala engatto za fulaati.\nZino nfuba okuzikuuma nga zinyirira kubanga bw’osanga omuntu yenna bw’aba akubuuza amaaso ge gasookera ku njala y’ensonga lwaki nzikuuma nga zirabika bulungi. Zino nzirongoosa buli wiikendi era zimmalako 30,000/-.\nOkwekuuma nga ndi mu sayizi ennungi nnywa amazzi buli ku makya ate bwe mba sinneebaka nteeka omubisi gw’enjuki mu mazzi ne ngattamu enniimu. Bino biyamba okusala amasavu mu lubuto.\nSeebaka nga sinaabye mu ffeesi okuggyamu meekaapu. Kino kinnyamba okuggyamu obucaafu bwonna.\nBwe mmala okunaabamu, nsiigamu cukamba okumala eddakiika 30, bwe mmala ne nnaabamu n’amazzi agabuguma, olwo ne nsiigamu ekizigo kya ‘Coco pulp’. Bwemba ηηenda kukola meekaapu simugwa.


“Ekiseera Ekikulu Ennyo” | Etterekero Lyaffe\nBISOME MU Albanian Amharic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese (Simplified) Chinese (Traditional) Chitonga Chitonga (Malawi) Chitumbuka Chuvash Cibemba Cinyanja Croatian Czech Danish Dutch Efik English Estonian Fijian Finnish French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Kannada Kazakh Kikamba Kikaonde Kikuyu Kinyarwanda Kirghiz Kiribati Kirundi Kongo Korean Latvian Lithuanian Luganda Lunda Luo Luswayiri Luswayiri (Congo) Luvale Luwalabu Macedonian Malagasy Malay Malayalam Marathi Mauritian Creole Maya Mongolian Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Serbian Serbian (Roman) Seychelles Creole Shona Silozi Sinhala Slovak Slovenian Spanish Sranantongo Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Waray-Waray Wolaita Yoruba Zapotec (Isthmus)\n“Ekiseera Ekikulu Ennyo”\nMU 1870, waaliwo abantu abatonotono mu Pittsburgh (Allegheny), Pennsylvania, Amerika, abaatandika okwekenneenya Ebyawandiikibwa. Abantu abo abaali bakulemberwa Charles Taze Russell, baanoonyereza ebikwata ku kinunulo kya Kristo era ne bakiraba nti kirina ekifo kikulu nnyo mu kutuukirizibwa kw’ekigendererwa kya Yakuwa. Baasanyuka nnyo okukimanya nti ekinunulo kisobozesa abantu okulokolebwa. Ekyo kyabakubiriza okutandika okujjukiranga okufa kwa Yesu buli mwaka.—1 Kol. 11:23-26.\nOw’oluganda Russell yatandika okufulumya magazini eyitibwa Zion’s Watch Tower, era magaziini eyo yakikkaatiriza nti ekinunulo ye ngeri esingayo obulungi Katonda gye yakyolekamu nti ayagala nnyo abantu. Magazini ya Watch Tower, ekiseera eky’okujjukira okufa kwa Kristo yakiyita “ekiseera ekikulu ennyo” era n’ekubiriza abo abaali bagisoma okukuŋŋaaniranga mu Pittsburgh oba awalala wonna okujjukira okufa kwa Kristo. “Abantu ne bwe bandibadde bakuŋŋaanye babiri oba basatu, oba ne bwe yandibadde omu yekka, Mukama waffe yandibadde wamu nabo.”\nBuli mwaka, abantu abajjanga ku mukolo gw’Ekijjukizo mu Pittsburgh baagendanga beeyongera obungi. Akapapula akaakozesebwanga okuyita abantu kaaliko ebigambo bino: “Tubalindiridde n’essanyu lingi.” Mu butuufu, Abayizi ba Bayibuli ab’omu Pittsburgh baasuzanga bakkiriza bannaabwe abaabanga bazze ku mukolo gw’Ekijjukizo era ne babaliisa. Mu 1886, waaliwo olukuŋŋaana olwamala ennaku eziwerako olwaliwo mu kiseera ky’Ekijjukizo. Magazini ya Watch Tower yagamba nti: “Ka okwagala kw’olina eri Mukama waffe, baganda be, n’eri amazima kukukubirize okujja.”\nEngeri obubonero gye bwatambuzibwamu ku mukolo gw’Ekijjukizo ku Beseri mu London\nOkumala emyaka mingi Abayizi ba Bayibuli ab’omu Pittsburgh baateekateekanga enkuŋŋaana z’abo abakkiririza mu kinunulo abajjanga ku mukolo gw’Ekijjukizo. Omuwendo gw’Abayizi ba Bayibuli bwe gwagenda gweyongera, n’omuwendo gw’abo abaabangawo ku mukolo gw’Ekijjukizo mu nsi yonna gwagenda gweyongera. Ow’oluganda Ray Bopp eyali mu kibiina ky’e Chicago yagamba nti mu myaka gya 1910, kyatwalanga essaawa eziwerako okuyisa obubonero bw’Ekijjukizo okuva bwe kiri nti kumpi bonna abaaliwo baali balya era nga banywa ku bubonero.\nBubonero bwa ngeri ki obwakozesebwanga? Wadde nga Watch Tower yalaganga nti ku ky’Ekiro kya Mukama waffe Yesu yakozesa nvinnyo, okumala ekiseera magazini eyo yali ekubiriza ab’oluganda okukozesa omubisi gw’emizabbibu, obuteesittaza abo “abanafu mu mubiri.” Kyokka, abo abaali bawulira nti “envinnyo y’erina okukozesebwa” baagibawanga. Oluvannyuma Abayizi ba Bayibuli baakitegeera nti envinnyo emmyufu etetabuddwamu kintu kyonna ye yokka erina okukozesebwa okukiikirira omusaayi gwa Yesu.\nOlupapula n’ekkalaamu ebyayisibwa okuva mu kaduukulu akamu okudda mu kalala okusobola okumanya abaakwata omukolo gw’Ekijjukizo mu kkomera ly’e Nicaragua\nOkubaawo ku mukolo gw’Ekijjukizo kyayambanga bonna okufumiitiriza ennyo ku kinunulo. Kyokka mu bibiina ebimu, omukolo ogwo bwe gwabanga gugenda mu maaso ab’oluganda baabanga banakuwavu nnyo era ng’oluusi gugenda okuggwa nga tewali n’omu anyega kigambo. Mu 1934, ekitabo ekyalina omutwe Jehovah, kyagamba nti omukolo gw’Ekijjukizo tegusaanidde kuba gwa “nnaku” naye gusaanidde kuba gwa “ssanyu” okuva bwe kiri nti Kabaka yatandika okufuga okuva mu 1914.\nAb’oluganda mu nkambi y’abasibe ey’e Mordvinia, Russia, nga bakuŋŋaanye okukwata omukolo gw’Ekijjukizo mu 1957\nMu 1935, waaliwo ekintu ekikulu ekyaliwo. Mu mwaka ogwo abaweereza ba Yakuwa baategeera amakulu g’ebigambo ebiri mu Okubikkulirwa 7:9 ebikwata ku ‘kibiina ekinene.’ Omwaka ogwo bwe gwali tegunnatuuka, abaweereza ba Yakuwa baalowoozanga nti ab’ekibiina ekinene be Bakristaayo abaali beewaddeyo eri Yakuwa naye nga si banyiikivu. Kati kyali kitegeerekese bulungi nti ab’ekibiina ekinene be baweereza ba Yakuwa abeesigwa abalina essuubi ery’okubeera mu lusuku lwa Katonda ku nsi. Oluvannyuma lw’okutegeera ekyo, Ow’oluganda Russell Poggensee yagamba nti: “Nkirabye nti Yakuwa takozesangako mwoyo gwe kunnonda kuba mu abo abagenda mu ggulu.” Poggensee awamu n’abalala bangi abaali abeesigwa, baalekera awo okulya n’okunywa ku bubonero ku mukolo gw’Ekijjukizo, naye ne bagenda mu maaso nga babaawo ku mukolo ogwo.\nMu kiseera ky’Ekijjukizo, abaweereza ba Yakuwa baafunanga akakisa okukiraga nti basiima ekinunulo nga beenyigira mu kaweefube ow’enjawulo. Akapapula akaayitibwanga Bulletin aka 1932 kaakubiriza Abakristaayo abaali balya ku mugaati era nga banywa ku nvinnyo ku mukolo gw’Ekijjukizo naye ng’ate si banyiikivu, okuba abanyiikivu mu mulimu gw’okubuulira. Mu 1934, akapapula Bulletin kaakubiriza ab’oluganda okukola nga bapayoniya “abawagizi” era ne kabuuza nti: “Ekiseera ky’Ekijjukizo we kinaatuukira, banaaba baweze 1,000?” Nga koogera ku baafukibwako amafuta, akapapula Informant kaagamba nti: “Essanyu lyabwe teriyinza kuba lijjuvu okuggyako nga beenyigidde mu bujjuvu mu mulimu gw’okubuulira.” Oluvannyuma lw’ekiseera, n’abo abaalina essuubi ery’okubeera ku nsi baakubirizibwa okubuulira n’obunyiikivu. *\nBwe yali mu kkomera, Harold King yawandiika ebitontome n’ennyimba ebikwata ku mukolo gw’Ekijjukizo\nOlunaku lw’Ekijjukizo lwe lunaku olusingayo obukulu mu mwaka eri abantu ba Yakuwa. Bajjukira okufa kwa Kristo, ne bwe baba mu mbeera enzibu ennyo. Ng’ekyokulabirako, mu 1930, Pearl English ne muganda we, Ora, baatambula olugenda lwa mayiro 50 okugenda ku mukolo gw’Ekijjukizo. Ate Omuminsani ayitibwa Harold King bwe yali asibiddwa mu kkomera e China, yawandiika ebitontome n’ennyimba ebikwata ku mukolo gw’Ekijjukizo, era n’akola obubonero bw’Ekijjukizo ng’akozesa enkenene n’omuceere. Abakristaayo abatali bamu okwetooloola ensi yonna boolese obuvumu nga beeyongera okukwata omukolo gw’Ekijjukizo, ka kibe nti bali mu biseera bya ntalo oba ng’omulimu gwabwe guwereddwa. Ka tube nga tuli ludda wa oba nga tuli mu mbeera ki, tukuŋŋaana wamu okuwa Yakuwa Katonda ne Yesu Kristo ekitiibwa mu kiseera ekikulu ennyo eky’Ekijjukizo.\n^ lup. 10 Akapapula Bulletin oluvannyuma kaatandika okuyitibwa Informant, era kati kayitibwa Obuweereza Bwaffe obw’Obwakabaka.


Bukedde Online - Omwana asussizza okummanja kitaawe eyeegaana olubuto\n‘Bbebi ggwe lubiriizi olwali lumbulako...’...\nNZE Faustah Nandaggo,38, mbeera Komamboga naye nga mu kusooka nnali mbeera Makindye mu Lusaka gye nnafunira omusajja anviiriddeko okusaba amagezi .\nFaustah Nandaggo ne mutabani asusse okumubanja kitaawe\nMu mwaka gwa 2010 nafuna omusajja Godfrey Otingiro ne tweyagala era bwe waayitawo emyezi esatu n'ansaba akyale ewaffe era nakyala mu maka ga bazadde bange e Gomba.\nBwe twava mu kukyala yapangisa ennyumba ne tutandika okubeera ffenna era waayitawo emyezi mitono ne nfuna olubuto.\nBwe nnamugamba nti ndi lubuto omusajja yatabuka n’aŋŋamba nti olubuto si lulwe era talumanyiiko wadde.\nOmwami wange yali akola gwakuyingiza masannyalaze mu bizimbe ng’akola ne kkampuni ya Rock Construction era ng'emirimu gye girimu okugenda ne bakola naye nga bamala ne bakomawo.\nLwakya lumu n'aŋŋamba nti agenda Mbarara kukola era n’ansiibula bulungi nga bw'aŋŋumya nti bagenda kumalayo wiiki ssatu alyoke akomewo kyokka bw'anaafunayo akadde ajja kukomawo andabeko.\nOlubuto lwakula era ne nzaala omwana mulenzi naye omwami nga talabikangako, bwe waayitawo omwaka gumu n’ekitundu omwana yafuna olumbe olwamukuba ne bamuwa ekitanda mu ddwaaliro e Lubaga, baze bwe nnamukubira essimu okumugamba nti omwana ali bubi yajja mu ddwaaliro n’asasula n’ebisale by’eddwaaliro byonna n'atugamba nti akkirizza omwana wuwe kuba amulabye nti amufaanana.\nBwe twava mu ddwaaliro ye yagenda bibye naffe ne tugenda awaka bwe waayitawo wiiki emu yampita mu n'ampa emitwalo 10 n'aŋŋamba zigira zituyambako okutuusa lw'anajja era n'ansiibula bulungi ng’alaga akomawo.\nOkuva olwo taddangamu kulabikako kyokka kati n’omwana agenda kuweza myaka munaana naye talabangako ku kitaawe ate n’abantu bonna be yandaga nga baganda be bwe mbatuukirira banziramu kimu nti bo tebamumanyi yali mukwano gwabwe so si muganda waabwe kyokka nga be baamuwerekera ne mu kukyala.\nEkisinga okunnuma nti kati omwana akuze kyokka buli bw'abeerawo yekka ng’ambuuza nti ‘’maama , taata wange aliwa?’’, nze muddamu kimu nti taata wo waali ojja kumulaba.\nNaye mpulira ennaku ku mutima omwana buli bw'ambuuza kitaawe kuba kati simanyiiyo wadde n’owooluganda gwennyinza okulaga omwana.\nNgezaako okumukubira essimu naye bw'alaba ennamba yange tagikwata ate bwenkyusa ennamba n'awulira eddoboozi lyange ng’essimu agiggyako naye kinnuma kuba nnali njagala waakiri andagirire ewaabwe gy'azaalibwa ntwaleyo omwana alabe ekika kye kyokka omusajja yagaana .\nWano we nsabira abazirakisa bampe ku magezi ku nnamba eno 0774776680/ 0758695529 kuba omwana akuze ate asusse okummanja kitaawe.


Bukedde Online - Biibino ebizibu ebiri mu kulonda abakazi ekkubo\nBiibino ebizibu ebiri mu kulonda abakazi ekkubo\nNnoonya munnakibuga nga si mwenzi\nABASAJJA naddala abavubuka bangi banguyirwa nnyo okulonda abawala ekkubo. Bano babaggya mu bifo ebisanyukirwamu nga mu bbaala, ku mbalama z’ennyanja, mu bivvulu n’ebirala. Mu mbeera eno bangi basibira mu bufumbo.\nWammanga bye bizibu ebiri mu kulonda ekkubo.\nAbasajja bangi abattiddwa abakazi mu ngeri eno. Omukazi bw’asanga omusajja n’eby’obugagga, engeri ennyangu gy’ayinza okubimufunako kwe kumutta. Bakozesa obutwa n’ebissi ebirala okutuukirizaamu kino. Olumala okutta ng’ayiiya engeri gy’abulawo n’ebintu bye.\nAbawala ba leero abasinga obungi ekigendererwa kyabwe si kya mukwano wabula byanfuna.\nBw’atuuka ew’omusajja atandikirawo okuyiiya engeri gy’ayinza okufuna ku bintu bye eby’omu nju n’essente enkalu.\nMu ngeri eno bw’afuna omukisa gwonna ogugabana ku bintu bino tayinza kusuula kabonero. Agera omusajja atambuddemu ng’afuna mmotoka, ogenda okudda osanga nju nkalu.\nKyangu okukusiiga obulwadde;\nOmukazi bw’omala okumutuusa mu nju kyangu okugaana okukozesa obupiira mu nsonga z’omukwano. Mu kino ky’aba ayagala kwe kukufunamu olubuto akuliireko ssente. Mu ngeri endala kyangu okukuwereba obulwadde bw’ekikaba omuli ne siriimu mu bugenderevu.\nAyinza okwekobaana n’abantu ne bakulyamu ensimbi;\nOmukazi ow’engeri eno kyangu okwefuula omufumbo, omuyizi w’essomero oba omuntu omulala abantu abalala gwe balinako obuvunaanyizibwa. Mu ngeri eno ayinza okwekobaana n’abantu era gye biggweera nga bakuliddemu ssente empitirivu.\nOyinza okugwa ku wooluganda lwo;\nEngeri gye watabaawo budde bunoonyereza ku muwala gw’ofunye mu mbeera eno, kyangu okugwa kw’oyo gw’olinako akakwate. Oyinza okwesanga ng’omuntu ono omuzaddemu ekiyinza okukumalako essanyu.\nOmuwala ow’ekika kino bw’atuuka ewuwo n’atasangayo mukazi mulala, ayinza okulemerawo n’ekigendererwa ky’okwenfunza amakaago. Ssinga kino akituukiriza kiba kitegeeza nti oba otuuse okuwasa omukazi gw’otayagala. Noolwekyo mwegendereze nga munoonya ababeezi.


Bukedde Online - Mumbere: Ekkomera kitaawe gye yafiira naye limulondodde\nAbakulembeze bakungubagidde Kato Zigoti\nW’osomera bino nga Mumbere atemeza mabega wa mitayimbwa, mu kkomera e Kirinnya- Jinja gy’ali ku limanda ku musango gw'obutemu nga kigambibwa nti yeenyigira mu kutta omuserikale wa Poliisi, No 53221 PC Geofrey Kasimba.\nPulezidenti Museveni ne Mumbere lwe baamutikkira mu 2009.\nOluvannyuma lw’obusambattuko obubaddewo wiiki eno mu bitundu by’ensozi z’e Rwenzori, obuvuddeko abantu abasoba mu 100 okuttibwa n’okukwatibwa kw’Omusinga, Charles Wesley Mumbere, Ahmed Mukiibi alaze ebyafaayo bya Mumbere n’Obusinga bwa Rwenzururu n’obuzibu we buva.\nOMUSINGA (Kabaka) wa Rwenzururu , Charles Wesley Kisembo Muhindo Mumbere Irema-Ngoma Kibanzanga II ye mukulembeze w'Obusinga bwa Rwenzururu obutwala ekitundu eky'omu nsozi z'e Rwenzori.\nBwe yasimbiddwa mu kkooti e Jinja, Mumbere 64, omujaasi omutendeke era eyali aduumiddeko olutalo yalabise nga tatidde.\nMumbere musajja mumalirivu y'ensonga lwaki teyakoma ku kuzuuzumbya gavumenti ya Milton Obote kati n’eya Pulezidenti Museveni agireppusa!\nBw’omulaba ng'akamwenyumwenyu kamwetimbye ku matama n'okubeera omusajja omumpi, oyinza okumunyooma.\nOkutuuka okukwatibwa, Mumbere yasoose kunyoomoola kiragiro kya Pulezidenti bwe yamuwadde essaawa bbiri zokka ku Ssande nga November 27, 2016 okuwaayo abavubuka ababadde bamukuuma mu Lubiri lwe.\nMumbere yagaanyi, olwo amagye ne Poliisi ne bakozesa eryayi, Mmamba z'amagye ne ziyingira mu Lubiri lwe olw'e Buhikira emmundu n'etokota okukkakkana ng'Olubiri lutuntumuka muliro n'abantu abasoba mu 100 battiddwa ne Mumbere akwatiddwa mu ngeri ey'okumutyoboola.\nMumbere mu kyambalo ky’amagye ekimufaananya komando.\nCharles Wesley Mumbere yazaalibwa November 14, 1952 e Kitagwenda mu Toro. Baamuzaalira ku ssomero lya Ntuntu Primary School, kitaawe, omugenzi Isaya Musabuli Kibanzanga gye yali omusomesa wa Pulayimale.\nNnyina ye Christine Biira-Mbuka Mukirania enzaalwa ey'e Bundibugyo akyaliwo. Bwe yali yaakazaalibwa, kitaawe Musabuli yakyusibwa okugenda e Bundibugyo okwongera okukuuta ennoni, bwatyo n'atwala famire ye.\nE Bundibugyo, Musabuli Kibanzanga yakola omulimu gw'obusomesa ng'eno bw'azannya n'ebyobufuzi naddala ebyokulwanirira okwetongola kw'Abakonjo n'Abamba abaali bafugirwa mu Bwakabaka bwa Toro era nga bwatwalibwa nga Batooro , so nga baalina obuwangwa n'olulimi lwabwe.\nOlwo gwali mwaka gwa 1954, nga Musabuli asitudde enkundi agamba nti Abakonjo n'Abamba balina okwekutula.\nYategeezanga nti Obwakabaka bwabwe bwakuyitibwa 'Rwenzururu Bakonzo- Bamba', kyokka abafuzi b'amatwale baagaana ne basalawo okukwata Musabuli ne banne ne babasiba.\nN’eyo mu kkomera, Musabuli yasigala akyalwana, okutuusa amaanyi ge lwe gaavaamu ebibala nga June 30, 1963, lwe yalondebwa ebika by'Abakonjo n'Abamba ng'omukulembeze waabwe ow'ennono.\nYaweebwa ekitiibwa eky'Omusinga wa Rwenzururu. Waayita emyaka esatu ng'amaze okulondebwa ng'Omusinga, Musabuli n'afa nga September 2, 1966.\nKigambibwa nti mu kiraamo kye, Musabuli yali yalaamira Petero Mumbere, omwana wa muganda we omulenzi okumusikira ng'Omusinga. Wabula Petero eyali ow'emyaka 22, yafa mu ngeri etaategeerekeka nga waakayita emyezi esatu nga Musabuli afudde era okufa kwe kwakwasisa abantu babiri; Yustasi Masereka ne Yusufu Musobolo abagambibwa nti be baaluka olukwe lw'okumutta nga kigambibwa nti baali batumiddwa Isaaya Mukirane eyali yeegwanyiza entebe y'Obusinga.\nMutabani wa, Isaya Musabuli, Charles Mumbere ow'emyaka 14, yatikkirwa ng’Omusinga wa Rwenzururu owookubiri nga October 19, 1966.\nOlw'okuba yali tannaweza myaka 18, Mumbere yassibwako abakuza babiri okumuyamba okuddukanya Obusinga okuli Yohana Mwambalha ne nnyina Christine Mukirania.\nOmwogezi wa Poliisi, AIGP Felix Kaweesi ng’alaga ebyokulwanyisa bye baasanze mu Lubiri lwa Mumbere.\nMUMBERE ATENDEKEBWA MU BY'EKIJAASI\nEmyaka gye gyonna egy'obuto, okuva lwe yatandika okutegeera, Mumbere yakulira mu lutalo nga kitaawe Musabuli alwanirira Obusinga bwa Rwenzururu , okutuuka lwe yafa mu September wa 1966.\nMumbere agamba nti yali wa myaka 9, kitaawe Musabuli n'amutwala mu nsozi mu kifo ekiyitibwa Kasulenge n'atandika okutendekebwa ng'omujaasi.\nOkutendetekwa kwali kwa kaasammeeme kubanga eyo ye yali entikko olw'olutalo Obwakabaka bwa Toro lwe lwali lwaggula ku Bakonjo n'Abamba okubalemesa okwekutulako.\nMumbere agamba nti okuva mu 1960 okutuukira ddaala 1965, yali mu kutendekebwa mu bifo eby'enjawulo mu nsozi z'e Rwenzori ku ludda lwa Uganda n'oludda lwa DR, Congo, (eyali Zaire).\nWaliwo lwe yasimattukira awatono okuttibwa, abajaasi ab'eggye ba gavumenti erya King's African Rifle (KAR) ne Poliisi bwe yabalumba mu nsozi z'e Rwenzori n'esaanyaawo enkambi yaabwe ey'e Kasulenge bannaabwe bangi ne battibwa.\nMumbere agamba nti kitaawe yamuddusa n’amutuusa mu bibira by'e Mathungu mu DR Congo ne babeera eyo nga balwana okutuusa kitaawe lwe yafa.\nNga kitaawe afudde, Mumbere yasigala mu nsiko era Obote yagenda okuwera Obwakabaka mu 1967 nga Mumbere ali eyo.\nAmin bwe yawamba mu 1971, Abataka bw'e Rwenzori okwali Abakonjo n'Abamba baamusisinkana ne basaba okuweebwa disitulikiti okwetongola ku Toro, ekintu Amin kye yakkiriza ne watondebwawo disitilikiti y'e Rwenzori oluvannyuma eyafuuka Kasese n'eya Semliki oluvannyuma eyafuuka Bundibugyo.\nMumbere ne banne baava e Congo ne badda mu Uganda , Mumbere n'alonda Yolamu Mulima nga Katikkiro wadde ng'Obwakabaka bwali buwereddwa mu Uganda.\nDDIIRU YA MUMBERE NE OBOTE\nOkuva mu myaka gya 1960, gavumenti eya wakati yagezaako okukola ku nsonga za Rwenzururu naddala ey'okutongola Abakonjo n'Abamba okubaggya ku Toro.\nIdi Amin ne bwe yakkiriza okutondawo disitulikiti bbiri eya Semliki ne Rwenzori, ekyo tekyalobera Bakonjo n'Abamba kusigala nga bakyatolotooma.\nPulezidenti Godfrey Lukongwa Binaisa naye yagezaako kyokka n'alemwa mu myezi 11 gye yali Pulezidenti wa Uganda Mumbere yasigala mu nsiko mu nsozi z'e Rwenzori ng'alwanyisa gavumenti ya Obote okutuusa mu August wa 1982 lwe yamatizibwa eyali Minisita wa Obote, Amon Bazira, Mumbere n'ava mu nsiko n'awaayo ebyokulwanyisa byonna, n'abalwanyi be abakkiriza okuva mu nsiko ne bayingizibwa mu magye g'eggwanga erya Uganda National Liberation Army (UNLA).\nWabula abamu ku balwanyi baasigalayo mu nsiko nga bagamba nti bajja kulwana okutuuka ku muntu asembayo era bano Amon Kabunga Bazira kwe yazimbira mu 1988 bwe yali atandika ekibiina ky'abayeekera ekya National Army for the Liberation of Uganda (NALU)\nWe yakukunukira mu nsiko mu 1982, Mumbere yali yakoma mu P.4 ng'obulamu bw'amanyi bwa mu ttale na mmundu.\nGavumenti ya Obote n'emusindika mu Amerika okusoma nga wa myaka 32\nEnteekateeka za Mumbere okugenda mu Amerika okusoma zaamala emyaka ebiri nga zikyekulula okutuuka buli kimu lwe kyaggwa n'asitula mu September wa 1984 okugenda mu Amerika ku misomo egy'obukulu.\nMu Amerika, Mumbere yatuukira mu Maryland mu maka ga Aggrey Siryoyi Awori, eyali omubaka wa Uganda mu Amerika.\nEwa Aggyey Awori, Mumbere yasulawo emyezi mukaaga nga bw’asoma okutuuka lwe yafuna omuzigo gwe. Mumbere yali yaakakkalira mu Amerika, gavumenti ya Obote y'ewambibwa mu 1985, emisomo gye ne gigootaana n’atandika okukuba ekyeyo.\nEkyeyo, Mumbere yakikuba okumala emyaka 25 nga tewali akimanyi nti mwana wa ngoma.\nYasigala mu bitundu bya Maryland ng'akuba ekyeyo okutuukira ddala mu 1998, gavumenti ya NRM lwe yamufunira sikaala n'addamu okusoma.\nYafuna ekifo mu Harrisburg Area Community College (HACC) e Harrisburg, mu ssaza ly'e Pennsylvania n'asoma kkoosi mu Lungereza, kompyuta n'ebyobufuzi mu 1999 era bwe yaggwa n'asigala ng'akola mu malwaliro n'ebifo omukuumirwa abakadde nga nansi omusajja.\nWakati mu kukuba ekyeyo mu Amerika n'okusoma, Mumbere kigambibwa nti yasigalaamu ak'obuyeekera, nga kigambibwa nti yawagiranga Amon Bazira n'abayeekera aba NALU mu lutalo lwabwe olw'okulwanyisa gavumenti ya NRM. Mu ntikko y’amagye ga UPDF okulwanyisa NALU mu nsozi z'e Rwenzori, waliwo amabaluwa ana (40) agaazuulibwa mu nkambi za Bazira nga Mumbere yali amuwandiikira okumuzzaamu amaanyi.\nMumbere ne mukyala we nga yaakazaala Omumbejja mu 2010.\nEmu ku bbaluwa Mumbere gye yawandiikira Bazira yali eraga nti ye Mumbere ye mumyuka we era ekiseera kyonna agenda kumwegattako bakekeze ennyago.\nWabula olutalo lw'ekiyeekera Bazira lwamuyinga nga UPDF emuli bubi n'addukira e Kenya wabula n'afiirayo, abatemu bwe baamuteega mu luguudo oluva e Nairobi okudda e Nakuru ne bamukuba ebyasi nga August 20, 1993.\nNga Bazira attiddwa, n'abayeekera ba NALU bangi babattidde mu nsozi, abaasimattuka beegatta ku kibiina kya ADF aba Jamil Mukulu ne batandika okulwanyisa gavumenti ya NRM mu 1995.\nGavumenti bwe yakitegeera nti Mumbere yalina omukono mu bya ADF ne zidda okunywa era waaliwo enteekateeka ezaakolebwa okumukwata wabula muto we Christopher Kibanzanga, eyali omubaka wa Palamenti akiikirira Busongora South ekiseera ekyo, n'Abataka b'e Rwenzori baasaba Pulezidenti Museveni okuwa Mumbere ekisonyiwo.\nMumbere yasinziira mu Amerika ne yeegaana ADF n'addamu okusaba Gavumenti okutongoza Obusinga, bwa Rwenzururu okufaananako nga bwe yatongoza Obwakabaka mu bitundu bya Uganda ebirala.\nMu kampeyini z'Obwapulezidenti mu 2001 ne 2006, ensonga z'Obusinga zaabuutikira ebyobufuzi bw'omu bitundu by'e Rwenzoori nga bannabyobufuzi ab'oludda oluvuganya Gavumenti bazeeyambisa okukyayisa Museveni ne NRM.\nNg'oggyeeko abantu abatonotono abaali ku ludda lwa Dr. Crispus Kiyonga eyali tawagira Businga, abantu abasukka mu 90 ku 100 okusinziira ku kunoonyereza okukolebwa mu 2005 baali bafiira ku Businga.\nMu kulonda kwa 2001 ne 2006, Pulezidenti Museveni teyakwatamu mu kalulu k'e Kasese, ng'obululu, Abakonjo n'Abamba baabuyiira Dr. Besigye.\nMu August wa 2009, oluvannyuma lw'enteeseganya ez'ekyama wakati wa Museveni n'abantu abakwatibwako ensonga e Kasese, Mumbere yadda mu ggwanga n'atikkirwa mu October wa 2009, era awo Pulezidenti Museveni n'amanya nti kiwedde.\nWabula mu kulonda kwa 2011, Besigye n'aba FDC era baddamu okuwangula Kasese, ate bwe twatuuse mu kulonda kwa 2016, FDC yawangudde NRM e Kasese n'edda ne mu kati ne yeewogoma.\nKigambibwa nti Mumbere yawagira Besigye kyere n'atuuka n'okuwa Pulezidenti Museveni amagezi nti bw'anaawangulwa, akkirize aweeyo obuyinza.\nMUMBERE ALINA ABAANA BATAANO\nMumbere musajja mufumbo mukyala we ye Naybaghole, Agnes Ithungu Asiimawe. Naybaghole kye kitiibwa ekiweebwa muka Omusinga okufaananako nga Nnaabagereka bw'ali mu Buganda.\nYamuwasa mu 2007, balina abaana basatu omuli Omulangira Charles Nyamutswa eyazaalibwa mu 2009 n'Abambejja babiri: Vickie Michelle Kibanzanga n'omuto eyazaalibwa mu 2013.\nMumbere alinayo abaana abakulu, Joyce Christabel Biira Furaha n'Omulangira Wesley Albert Asimawe ababeera mu Amerika.\nBagabidde ab'e Kooki endokwa z'emmwanyi


Omusango gw'okutta Akena: Omukugu agamba abasawo bayinza okuba bebavaako okufa - Watchdog Uganda\nMathew Kanyamunyu ku kkono ne Keneth Akena omugenzi kati\nMu mwezi gw’omwenda omwaka gwa 2016 Omuvubuka Keneth Akena yakubwa amasasi agamujja mu bulamu bwe Nsi, nga kigambibwa nti yali aliko emmotoka y’omuntu gyatomedde, oluvanyuma bwe yafuluma amwetondere nnyini mmotoka yasalawo kumukuba masasi.\nEnsonga zino zonna olwagwa Poliisi mu matu batandikirawo okunoonyereza era ne bakwata Mathew Kanyamunyu, muganziwe Cynthia Munwangari enzaalwa ya Burundi saako ne muganda wa Kanyamunyu amanyiddwanga Joseph Kanyamunyu.\nBaggulwako omusango gw’okutta omuntu oluvanyuama ne bateebwa ku kakalu ka kkooti, nga kati bawoza bava bweru.\nBano okukwatibwa kigambibwa nti Omugenzi Akena yabalookooma nti be baali bamukubye amasasi, era nga kigambibwa nti nga tanafa yategeeza abasawo nti Kanyamunyu yenyini yeyamukuba amasasi bwe yali agenze okumwetondera oluvanyuma lw’okutomera emmotoka ye mu butanwa mu kibangirizi kya Lugogo mall mu Kampala.\nKinajjukirwa nti Kanyamunyu ne muganziwe Cynthia be baayoolayoola Akena ne bamutwala mu ddwaliro lya Victoria Clinic, oluvanyuma ne bamwongerayo mu ddwaliro lya Nakasero Hospital gye yaggibwa natwalibwa ku Norvik Hospital elisangibwa ku Bombo Road gye yafiira ku lunaku olwaddirira.\nOkuva omusango guno bwe gwatandika okuwulirwa bannaUganda babadde baagala nnyo okumanya biki ebigenda mu maaso era nga bagamba nti baagala obwenkanya ku Akena eyali omulwanirizi we ddembe lya baana bubeewo.\nWabula ku ntandikwa y’omwezi guno wakati nga omusango gugenda mu maaso n’okuwulirwa mu kkooti enkulu, omu ku bajulizi mu musango guno atayagadde kumwatuukiriza mannya olwe nsonga z’ebyokwerinda yawunikirizza abaabadde mu kkooti, bwe yagambye nti wakati mu kwekebejja omulambo gwa Akena, mu lubuto mwasangibwamu ebyuma ebikozesebwa mu kulongoosa ebyenda 2 ebiweza yinsi 6, enkampa ezikozesebwa mu kulongoosa saako n’obugoye 7 obwakozesebwa mu kuziyiza omusaayi okufuluma(Tawulo), nagamba nti bino byonna byazuulibwa munda mu lubuto lwa musajja wattu Akena, mu kiseera kino nga ab’oluganda lwe bafuba okufuna obwenkanya.\nOmujulizi ono okwogera bino yabadde alabiseeko mu maaso g’omulamuzi Steven Mubiru mu kkooti enkulu ewozesa emisango gy’obutemu mu Kampala, ne kigendererwa eky’okuwaayo obujulizi mu musango guno.\nOno yoomu ku bakugu abaakola ku kwekebejja omulambo gwa Akena nga 13.11.2016 nga wayise olunaku lumu lwokka nga amaze okufiira ku ddwaliro lya Norvik mu Kampala, nga kino kye kimu ku binyusi mu musango guno ebyetaaga okwetegereza n’obwegendereza ennyo.\nKino kyandileetawo ezimu ku nsonga ezibadde zisinga okwesigamizibwako okufa kwa Akena okukyuka, kubanga ate walabiseewo engeri y’okuba nti wandibaawo engeri omulwadde gye yalagajjalirwamu abasawo abasooka okumukolako, ekyamuviirako okufa, kubanga eby’uma ebikozesebwa mu kulongoosa 2, enkampa ne Tawulo 7 okusangibwa munda mu lubuto lw’omufu kileetawo ebibuuzo bingi ku nfa ye, kubanga yategeeza abasawo nti yali akubiddwa masasi.\nKino era kyongera okuleetawo ekibuuzo nti abantu bangi mu Uganda bakubiddwa amasasi era ne bakolwako abasawo ne bawona, lwaki bano abasooka okumukolako nga abatwaliddwa tebasobola kulwana kutaasa bulamu bwe?\nOmusawo omukugu mu kulongoosa ayogedde.\nOkusinziira ku musawo naye atayagadde ku mwasanguza mannya yategezezza omukutu gwa mawulire guno nti, bwe kiba kituufu nti waliwo ebintu omuli ne byuma ebyalekebwa mu lubuto lwa Akena, kitegeeza nti wateekwa okuba nti waaliwo obulagajjavu obwekika ekya waggulu mu basawo abaakola ku kulongoosa omugenzi mu kusooka.\n“ Buli lwe tuba nga tulina omuntu ali obubi ku meeza yaffe, tewali kitwetaagisa kupapa nnyo, wabula tugenda mu maaso ne tukola mu nkola eyabulijjo mpola mpola okusobola okutaasa obulamu bw’omuntu oyo, kubanga ekigendererwa ekisooka kuba kutaasa bulamu.\nMu ngeri yeemu era yadde omulwadde waffe aba afudde tuba kitukakatako okumujjamu buli kintu kyona ekikozesebwa mu kulongoosa, era tulina ne wetuwandiika buli kikozesewa kye tuba tujje mu muntu ne tugerageranya kwebyo bye twatandise nabyo, eyo ye nkola entuufu.\nKa bube buno obugoye bwe tukozesa okukwata omusaayi nga tulongoosa (Surgical Mops) nabwo tulina okububala era ne tubujjamu bwonna.\nEbintu bino bwe bisangibwa mu mubiri gw’omuntu nga afudde kiba kilaga nti wabaddewo obulagajjavu, era kileetawo okwebuuza saako n’ononyereza kun kola abakoze ku kulongoosa gye bakozeemu” Omukugu bwe yanyonyodde.\nYawumbye wumbye nga agamba nti ssi nkola ya basawo okuleka ebikozesebwa mu kulongoosa munda mu mibiri gy’abantu era kivumirirwa.\nNWSC embarks on plans to boost water supply in the Kampala city


Wankoko ne Wakamunye - Storybooks Kenya\nWankoko ne Wakamunye Hen and Eagle Kuku na Tai\nEdda ennyo, Wankoko ne Wakamunye baabeeranga wamu mirembe n’ebinyonyi ebirala byonna. Buli kimu baakikoleranga wamu.\nOlwali olwo enjala n’egwa. Kamunye yalina okutambula olugendo luwanvuko okufuna ekyokulya. Yakomawo ng’akooye nnyo. Wakamunye kye yava agamba nti, “Wateekwa okubeera engeri ennyangu ey’okutambula.”\nBwe bwakya ku makya Wankoko yali afunye ekirowoozo ekirungi. Yatandika okukuηηaanya ebyoya by’ebinyonyi ebyali byafa edda. Wankoko n’agamba nti, “Tutunge ebyoya bino tubigatte ku byaffe. Oboolyawo kiyinza okutwanguyiza nga tutambula.”\nKu kyalo ekyo kyonna, Wakamunye ye yekka eyalina empiso era ye yasooka okutunga. Teyalwa n’abuuka ng’alina ebiwaawaatiro ebirungi ddala era n’alaba nga Wankoko amulese wansi ddala. Wankoko yatuuka n’akoowa okutunga. Yateeka empiso ku kabada n’agenda mu ffumbiro okufumbira abaana be emmere.\nWabula ebinyonyi ebirala byali birabye Wakamunye n’abuuka. Ebinyonyi byansaba Wankoko empiso nabyo bitunge ebiwawaatiro byabyo. Ebbanga teryalwa ne wabaawo ebinyonyi ebyali bibuukira mu bbanga.\nEkinnyonyi ekyasembayo okutuunga bwe kyakomyawo empiso, Wankoko teyaliiwo. Abaana ba Wankoko ne batwala empiso ne batandika okugizannyisa. Bwe baakoowa okugizannyisa ne bagireka mu musenyu.\nKu olwo emisana Wakamunye yakomawo ewaka. Yabuuza empiso ye gy’eri asobole okutunga ebyoya ebyali bitadde ng’ali ku lugendo lwe. Wankoko yanoonya ku kabada, mu ffumbiro, mu luggya naye nga empiso terabikako.\nWankoko ne yeegayirira Wakamunye nti, “Mpaayo olunaku lumu bwe luti nginoonye awo olyoke ate oddemu obuuke onone emmere.” Wakamunye n’amugamba nti, “Nkuwadde olunaku lumu lwokka. Empiso bw’otoogirabea nga onsasulamu omu ku baana bo.”\nWakamunye bwe yakomawo enkeera, n’asanga Wankoko ng’atakula mu musenyu okunoonya empiso naye nga tagiraba. Wakamunye kye yava akka wansi n’ayoolawo akaaana ka Wankoko kamu n’akatwala. N’okuva olwo Wakamunye buli lw’ajja, asanga Wankoko atakula okunoonya empiso.\nWankoko buli lw’alaba ku kisiikirize ky’ekiwaawaatiro kya Wakamunye ng’alabula abaana be ng’abugamba nti, “Muve mangu mu kyangaala mugende mkweke.” Nabwo nga buddamu nti, “Naffe tetuli basiru, ka tudduke.”\nTranslated by: Robert Ssebukyu


LABIRIRA EMMWAANYI NGA OMWANA OGAGGAWALE, HAJI DDUMBA. - Watchdog Uganda\nBya MOSES KIZITO BUULE, Mukono\nOMULIMI w’emmwaanyi kayingo mu ssaza ly’e Nakifuma Haji Umar Ddumba awadde abalimi amagezi obutaggwaamu maanyi olw’amakungula amatono, wabula bayige obukodyo obw’okugongerako.\nHaji Ddumba nga ye nnayini kyuuma ekisunsula emmwaanyi ekya Yawe Coffee factory ekisangibwa mu kibuga Nakifuma mu Gombolola ye Kimenyedde e Mukono, alima, agula era asunsula emmwaanyi, ng’essamba ye eya yiika 30 eri ku mutala Makukuba e Nabbaale; agamba nti abalimi bwe baneesiba ku magezi g’ekikugu, omutindo n’obungi bw’emmwaanyi bujja kuddamu okutinta okutuuka ku mutindo kwe bwaali mu biseera byobufuzi bw’amatwaale.\nMu mboozi ey’akafubo ne ERIISO ku nnimiro ye ne ku kyuuma ku bbalaza, yanenyezza nnyo abalimi abakungula emmwaanyi embisi n’agamba nti be basibukako ab’akatale k’ensi yonna okugaana kaawa waffe, n’agattako nti n’endokwa eziva mu mmwaanyi ento nazo zivaako emmwaanyi okufa oba okuvaamu entono mu makungula.\nYanokoddeyo endokwa ezigabwa aba operation wealth creation ng’ezisinga okuva mu mmwaanyi ezitakuze kimala, n’olw’ekyo ne zifa oba okuvaamu emmwaanyi entono.\nDdumba yawakanyizza abalimi abagamba nti amaanyi agazirima gabawedde olw’endwadde, n’atangaaza nti akawuka akalya enduli ennaku zino kangu okuzikiriza okusinga kiwotokwa eyakaabya abalimi amaziga gye buvuddeko.\nKu bigambibwa nti emmwaanyi eza kolono zigumira obulwadde, yakkaatirizza nti nazo zilumbibwa obulwadde nga zi kasangwaawo, nti wabula bwe zifiibwaako ng’obylwadde bwakalabibwa, bufa. Yagasseeko nti okwesiga n’okugoberera amagezi g’ekikugu kikendeereza ddala obulwadde, ne kirinnyisa n’essuubi ly’okuzzaawo omutindo gw’emmwaanyi.\nHaji Ddumba yagambye nti okulinnya n’okukka kw’emiwendo gy’emmwaanyi kisisnziira ku miwendo ku katale k’ensi yonna, n’agattako nto okugeza, kilo ya kase eri wakati wa shs 4,000 ne 5,500, sso nga kibooka e kilo egula wakati wa 2,500 ne 3,000.\nYawadde ekifaananyi nti omulimi alina yiika emu bw’aba asimbye endoklwa ezikkirizibwa, n’alabirira ennimiro ye okusinziira ku magezi g’abakugu, mu kunoga emmwanyi n’azanika bulungi, asobola okufuna amagoba ga shs obukadde 5 omwaaka.\nYawadde ebalimi amagezi obutalima nnimiro gaggadde ze batasobola kulabirira bulungi, wabula balime entonotono ze baanasobola, kibawe amakungula amalungi era ageeyagaza.\nPreviousKadaga names worst performing committees\nNextMusomese abaana babayambe nga bakuze. Muyanja.


Bukedde Online - Ensonga 8 ezikyalemesezza Mityana okufuuka munisipaali\nEnsonga 8 ezikyalemesezza Mityana okufuuka munisipaali\nEmbeera ya bba w'Omumbejja Komuntale ssi nnungi: Yamenyese omukono\nBakebedde abalongo ne kizuulwa nga bataata...\nEKY’OBUTALANGIRIRA kibuga Mityana mu kimu kw’ebyo ebibadde bisuubirwa okusuumuusibwa okutuuka ku ddaala lya munisipaali, kikubaganyizza abatuuze empawa.\nAbamu bagamba nti ekibuga kyabwe tekinnaba kukula, ate abalala ne bakiteeka ku bakulembeze obutafaayo.\nKino kiddiridde minisitule ya Gavumenti z’ebitundu mu ggwanga, okufulumya olukalala lwa gavumenti z’ebitundu empya z’eyagala zitongozebwe ng’okulonda kwa 2016 tekunnabaawo.\nBannamityana baludde nga beesunga munisipaali, naddala bannabyabufuzi ababadde batandise okusonga ku bifo by’okwesimbako, singa kirangirirwa ng’efuuliddwa munisipaali.\nOlukiiko olufuga ekibuga Mityana lwayisa dda, ekiteeso era ne kisembebwa n’olukiiko lwa disitulikiti nga baagala Mityana kifuulibwe ekibuga ekinene ekiri ku ddaala lya munisipaali, era kino kibeera kitegeeza nti balina n’okubeera n’omubaka wa palamenti eyeetongodde. Okuva mu 2005 babadde basaba munisipaali.\nAgamu ku makubo agayingira mu kibuga Mityana agakyali obubi.\nMu kiwandiiko kwe baasabira munisipaali baali basembye eggombolola y’e Busimbi, eyeetoolodde ekibuga Mityana, egattibweko, kibasobozese okuweza obunene n’o-muwendo gw’abantu abeetaagisa.\nEky’obutasuumusa kibuga kino, abatuuze abamu baakisembye ne bategeeza nti ekibuga kikyabulamu, bw’okigeraageranya n’ebibuga ebirala ebiri ku ddaala lya munisipaali. Kyokka abalala ne bategeeza nti buli ekyetaagisa babadde bakirina.\nMITYANA TENNATUUKA KU NKULAAKULANA YEETAAGISA\nFred Wotonava, kansala akiikirira ekibuga kino ku lukiiko lwa disitulikiti, yagambye nti tawagira kya kumala gatongoza Mityana kufuuka munisipaali kuba ekyabulamu. Okujja kwayo, kibadde kigenda kukosa nnyo omuwi w’omusolo.\nYagambye nti okubeera ne munisipaali kiba kitegeeza nti emisolo gy’amaduuka gigenda kweyongera. Kibeera kikyamu abantu okuwa emisolo emingi ng’ate tebafunamu.\nAbakulembeze era balemeddwa okukola amakubo nga ne ku nguudo tekuli mataala\nWotonava yagambye nti ekibuga Mityana kibulamu kuba munisipaali erina okuba n’ekibuga ekinene, awamu n’obubuga obutono obukiriikiriza, ekitali ku Mityana.\nYagasseeko nti obubuga obwetoolodde Mityana nga Ttamu ne Naama, tebunnatuuka wadde ku ddaala lya Town Board, nga kibeera kikyamu okubifuula munisipaali. Era singa ogeraageranya Mityana n’ebibuga ebiri ku ddaala lya munisipaali nga Entebbe n’e Jinja, okiraba nga yabadde terina kufuuka.\nDaudi Malagala, omwogezi w’abasuubuzi b’e Mityana abeegattira mu kibiina kya Mityana United Traders Association (MUTA), naye yawagidde eky’obutafuula Mityana munisipaali n’ategeeza nti tewali nkulaakulana.\n“Kino kiringa okunenya omusomesa, obutakkiriza muyizi atayise bibuuzo kugenda mu kibiina kirala. Ebibuuzo bye baasinziddeko okusuumusa ebitundu, Mityana teyayise, era tulina kusooka kuddamu kuteekateeka mwana waffe bulungi, oguddako akyayinza okuyita,” Malagala bwe yategeezezza.\nMityana kyali kibadde ekibuga eky’okubiri mu buyonjo mu ggwanga lyonna, kyokka mu kiseera kino kicaafu ekisusse. Gavumenti yawaayo ebimotoka munaana okuyoola kasasiro, kyokka kati bimezeemu muddo.\nMalagala agamba nti toyinza kuddira kibuga, ekitalina wadde ofiisi, ng’eziriwo ziri mu bizimbe bya Ssaabasajja n’ogamba nti obafuule munisipaali, kuba olunaku luyinza okukya nga Buganda eyagala kukozesa ebizimbe bye bimu.\nYagasseeko nti ekibuga kati tekirina mataala ku nguudo nga n’amakubo enkuba bw’etonnya gajjula ebitaba.\nABAWAGIRA MUNISIPAALI BOOGEDDE\nEmmanuel Sembuusi Butebi, ssentebe w’abasuubuzi mu kibiina kya Mityana Traders Association (MITA), yawagidde ekya Mityana okufuulibwa munisipaali n’agamba nti kye kyandibayambye okukulaakulanya ekitundu.\nYagambye nti ekiseera kino ekibuga kikyuse ng’ebizimbe eby’omulembe bizimbiddwa awamu n’eddwaaliro nga n’abantu beeyongedde mu kitundu.\nButebi agamba nti ebizibu ebiri mu kibuga Mityana omuli amakubo amabi, biva ku bbula lya ssente.\nAgamba nti singa ekibuga kifuulibwa munisipaali babeera bagenda kufuna ssente ezisingawo, basobole okwekulaakulanya.\nAbakiwagira abalala bagamba nti n’eby’obusuubuzi bikuze, ng’ebizimbe bya kalina bingi mu kitundu ne wooteeri.\nEggombolola y’e Busimbi n’e Mityana Town Council, balina amazzi g’emidumu nga n’ebitebe by’enzikiriza zonna mwebiri mu disitulikiti. Mityana era we wasangibwa n’ekitebe kya poliisi mu kitundu kya Wamala Region ekitwala disitulikiti okuli; Mityana, Mubende ne Kiboga.\n“MEEYA” WA MITYANA AYOGEDDE KU KYA MUNISIPAALI\nFred Wasswa Kikaawa, meeya wa Mityana agamba nti obutafuna munisipaali kyakoze bubi, kuba kye kibadde kigenda okubbulula ekitundu, nga banogera eddagala ekizibu ky’ebbula lya ssente kye balina.\n“Tufuna obukadde 186, okuva mu Gavumenti ya wakati omwaka, nga kibeera kizibu okuzikozesa ne tukulaakulaanya ekitundu. Singa tubeera tufunye munisipaali, kijja kwongera ku bungi bwa ssente ezikung’anyizibwa, kuba munisipaali efuna ssente nnyingi.\nAte okusinziira ku mateeka, babeera bateekeddwa okukola amakubo ga kolaasi, obutafaanana nga bwe kiri ku Town Council. Ku kigambibwa nti balina okubeera nga basobola okwekolera ku bizibu byayo, kino yagambye nti bandikisobodde kuba ekiseera kino bakola bajeti ya bukadde 1400, nga singa obagattako Busimbi kijja kuyitirira.\nWaliwo ebibuga bingi ebiri ku ddaala lya munisipaali kyokka nga tubisinga okubeera obulungi, era sirabawo kyekwaso.\nEbintu ebisinga ekibuga bikirina omuli obungi bw’abantu, ofiisi awamu n’ettaka eddene mu Busimbi we basobola okugula ne bagaziwa. Yagambye nti ekirina okukolebwa kati kwe kwongera ku bungi bwa ssente eziva mu gavumenti ya wakati, era nga munisipalite ly’eggezi,” Kikaawa bwe yagambye.\nKikaawa era yagumizza ababadde beeraliikirira nti Mityana ekyabulamu ku nkulakaulana bwogeraageranya n’ebitundu ebirala n’ategeeza nti okufuna munisipaali tekitegeeza nti balina okubeera n’ebisaanyizo byonna 100 ku 100. Singa babeera n’ebitundu 70 ku 100 basobola okutandikira awo.\nEBIRINA OKUBEERA MU MUNISIPAALI\nOkusinziira ku tteeka erifuga gavumenti z’ebitundu, erya Local Government Act, ekibuga okufuulibwa munisipaali kirina okubeera:\nOmuwendo gw’abantu abawera emitwalo 10. Ate okufuulibwa Town Council, balina okubeera n’abantu 25,000.\nKirina okuba n’obusobozi obufuna ssente ezikola ku bizibu byayo, okubeera ne ofiisi, amazzi awamu n’entegeka ennung’amu ku nkozesa y’ettaka.\nOkusinziira ku byava mu kubala abantu mu 2014, ekibuga Mityana kiweza abantu 48,002 ate eggombolola y’e Busimbi erimu 48,660. Kino kiba kitegeeza nti amagombolola abiri agakola munisipaali galimu abantu 96,662.


Bukedde Online - Musisi agobye abakozi ba KCCA 58 ku mirimu\nAtomedde owatulafiki n’amumenya okugulu\nOmubaka Nsereko ayawukanye ne Lukwago ku...\nJENNIFER Musisi agobye abakozi 58, n’akyusa abamu ate n’alabula abalagajjalidde emirimu.\nAbakozi mu KCCA bali ku bunkenke olw’enkola Musisi gye yatandise okukeera mu ofiisi okulondoola abatuuka ekikeerezi n’abo aboosayosa.\nMusisi alagidde omumyuka we Ying. Andrew Kitaka addeyo okukulira ekitongole ky’enguudo n’emirimu nga kigambibwa nti bukya avaayo emirimu gikolebvwa bubi nnyo.\nAbakulira Ebyamasomero n’amalwaliro baweereddwa ebbaluwa ezibalabula olw’okulagajjalira emirimu gyabwe. Ate Peter Paul Wanyama akulira Ebyemirimu mu Munisipaali ya Kawempe asindikiddwa mu kakiiko akakwasisa empisa yeewozeeko ku mirimu egikoleddwa obubi okuli essomero lya Kisaasi Primary eryakoleddwa obubi era Musisi n’agaana okulitongoza.\nOmwezi oguwedde Pulezidenti Museveni yayongedde Musisi endagaano okukulira KCCA emyaka emirala esatu.\nEggulo KCCA yafulumizza ekiwandiiko mwe yategeerezza nti kati emyaka mukaaga nga KCCA yeefunyiridde okuzza obuggya Kampala. “Tusazeewo okwekubamu ttooci twongere okwetereeza. Tugenda kwetegereza enkola ya buli mukozi n’amakampuni KCCA g’ewa ttenda”.\nOlw’okuweereza Bannakampala obulungi, ekiwandiiko kyategeezezza nti waliwo abakozi abaakyusiddwa, abaawummuziddwa n’abaakuziddwa.\nEKITIMBA BE KYAYODDE\nKuliko 18 abavunaanyizibwa ku kuyonja ekibuga Kampala wakati. Abakwasisa amateeka 40 bayimiriziddwa mu kibuga wakati.\nAte abamyuka b’akulira Ebyenjigiriza baaweereddwa ebbaluwa ezibalabula okugobebwa ssinga tebakyusa mu nkola y’emirimu.\nKino kiddiridde Musisi okulambula amasomero n’asanga ng’emirimu egikolebwayo gya kibogwe nga n’ebintu ebyangu tebikolwako. Mu kiseera kye kimu Musisi yalambudde amalwaliro ga KCCA okuli Kisenyi, Kawaala n’amalala n’asanga ng’abeekitongole ky’Ebyobulamu tebafaayo ku mirimu gyabwe.\nBwe yazze mu ofiisi n’abawandiikira ebbaluwa ezibalabula. Ensonda zaategeezezza nti akulira Ebyenjigiriza Juliet Namuddu asindikiddwa Bungereza kusoma ayongere okufuna obukugu.\nAbakozi mu KCCA baategeezezza nti bukya Musisi afuna ndagaano mpya, yazze n’ankola ya kulumirawo.\nYe kennyini ava mu ofiisi ye n’agenda mu ofiisi ez’enjawulo mu City Hall n’abuuza abazikolamu gye bali. Bw’atakusanga ng’alagira omukubire mangu essimu ng’okomyewo.\nEnkola eno Musisi agitutte ne mu Munisipaali za Kampala okuli; Kawempe, Makindye, Lubaga, Kampala Central ne Nakawa. Agwa bugwi nga tewali ategedde n’abuuza abakulira ebitongole gye bali.\nKCCA eyagala obukadde 800 okuwandiisa aba bodaboda\nBakansala baloopedde Beti Kamya obubbi mu KCCA


Bukedde Online - Kiikino ekyuma ekikamula omubisi n'okukola amata g'obuwunga\nGavt. etadde ku ba LDU amateeka amakakali...\nYiino list y'abayimbi ba Uganda abasinga...\nJulius Nyanzi (ku kkono) ng’alaga akuuma akakamula omubisi n’amata ga Coconut bwe kakola.\nNKUKULISAAYO munnaffe ggwe eyatwala obudde Olwokuna oluwedde mu musomo gwaffe ogwa Sundowner ogwabadde ku Sharing e Nsambya. Gwetabiddwaamu abantu ab’enjawulo okuva wano n’ebweru w’eggwanga.\nNtwala omukisa guno okwebaza abantu bonna okuli n’abasomesa okuva mu yunivasite e Makerere. Era nkakasa nga bangi balina kye bayinza era basobola okwetandikirawo emirimu.\nLeero kannyongere okuttaanya ku bye twayize, abaabaddeyo bongere okwetegereza ate abataasobodde kubeerayo nammwe mukozese omukisa guno okumanya ebyabaddeyo. Ka twogere ku kutandikawo ebbaala y’okukamula omubisi, abangi bamanyidde bbaala ya mwenge, wabula n’ey’omubisi nayo ekola ssente.\nOmubisi ono alina enjawulo ku ono waabulijjo mu nkamula, kubanga ekyuma ekimukamula tekyetooloola nga bw’olaba buno ‘bu bbulenda’ kubanga amannyo gaabwo gamenyamenya ebibala ne gukendeeza ebiriisa.\nSo nga ekyuma kino ekipya tekikola kityo kubanga kyo kikenenula omubisi ate nga tekisse kiriisa.\nAbamu ku bantu abeetabye mu musomo gwa Sundowner ku Sharing ku Lwokuna.\nKino ekyuma kifaananako amannyo g’omuntu kubanga kisala mpolampola ebiguwaguwa ne biba nga tebiggwaamu kiriisa ate n’omubisi guwangaala ekiseera kiwanvu kyokka kisobola n’okukamula Coconut n’okola amata.\nKyokka n’omuntu asigala awaka okugeza abaana mu luwummula baba basobola okukakozesa ne bayingiza ensimbi oba omukyala atalina mulimu. Kakamula ebibala byonna n’emiddo.\nAbantu bonna abaagala okutandikawo bizinensi eno osobola okujja n’oyiga bwe bakozesa ekyuma kino ate naawe ali mu nzijanjaba ey’ekinnansi osobola okujja ne tukufunira ekyuma kino.\nAkuuma kano kakamula liita 60 olunaku ate nga kakozesa amasannyalaze ne soola. Jjukira omuddo ddagala era osobola okukozesa ekyuma kino n’okukamula eddagala n’omubisi n’oguteeka ne mu kidomola ekya silver ekikuuma omubisi okumala omwaka mulamba.


Bukedde Online - Olwaleero tulumyusizza twerage amapenzi\nAba wolokoso katono bannemese Diriisa\nRonald nkwesunze kuValentayini eno\nAdded 14th February 2013\nVALENTAYINI enyuma munno oli naye ku lusegere n'omulaga amapenzi\nVALENTAYINI enyuma munno oli naye ku lusegere, naye kasita akuyiwa oyinza okwevuma olunaku lwe wayingirira ensonga za laavu.\nNze Claire Nakakande. Mbeera Mulago. James ye ggaayi wange yekka era bazadde bange gwe bamanyi obulungi.\nOmukwano gwaffe mu kiseera kino guli mu myaka ena era gukyagenda bukwakku.\nValentayini y’omwaka oguwedde katono erumire James bwe yafuna ebimukwata n’akeerewa okutuuka mu kifo kye twali tulagaanye.Yali waakutuuka mu kifo kino ku ssaawa 10:00 ez’olweggulo naye n’atuuka ku 2:00 ez’ekiro.\nMu bbanga eryo lyokka nakogga ne ntandika n’okuwewuka. Bye nnalowooza mu kiseera ekyo, byali bingi era we yatuukira yansanga mu nnyanja ya birowoozo.\nEbyo ng’obitadde ku bbali, ffe ng’ababiri Valentayini tugyenyumirizaamu nnyo lwa nsonga nti lwe lunaku lwe tutuulako ng’abaagalana okumala ebbanga eddene ne twogera ku biseera by’omukwano gwaffe eby’omu maaso.\nOlunaku lwonna tuluwaayo ku nsonga eno nga tuzimba omukwano gwaffe. Eno y’ensonga lwaki gusobodde okuwangaala okumala ebbanga eryo lyonna ate nga gukyagenda mu maaso.\nMu bye tukola ku lunaku luno, mulimu okwegabira n’ebirabo wamu n’okupepeya ng’abaagalana mu ng’eri etali ya bulijjo.\nJames akimanyi bulungi nti njagala nnyo akateeteeyi akamyufu era k’atera okuntonera. Nze ntera kumutonera ddole kubanga naye kye kirabo ky’asinga okwagala.\nNga twakalabana, yangulira ekiteeteeyi ekitantuuka ng’ekirabo ky’olunaku. Wabula ate kino kyayongera okunyweza laavu yaffe era enkeera yantwala mu dduuka ne nneerondera ekintuuka. Bwe twava eyo ne twongera okupepeya.\nNaye Valentayini y’omulundi guno ya njawulo nnyo okuva ku ndala mu ngeri nti ku luno olunaku lwonna tuluwaddeyo. James ansuubizza ekirabo eky’enjawulo ate nga nange mmusuubizza ekirabo kye mmanyi ky’asingira ddala okwagala.\nEno gye tujja n’okumalira ekiro kyonna nga twogera ku biseera byaffe eby’omu maaso omuli okweyanjula mu bakadde wamu n’okugattibwa mu bufumbo obutukuvu.\nAbaabadde okumpi ne sauna eno battottola\nBbomu yanjuza olubuto\nEyasimatukka tulansifooma asiibuddwa: Yakutuka embiriizi 5, n'amawugwe gaaseseetuka


Bukedde Online - Kanyankole akkirizza mu kkooti okutta omuntu\nGavt. erabudde okukwata abanaakola effujjo mu kulonda kwa LC\nEyaluse olukwe lw'okubba emmundu ku museri...\nKANYANKOLE ng’amannya ge amatuufu ye Ronald Asiimwe omu ku baasooka okukwatibwa ku musango gw’okutta Suzan Magara awuniikirizza Kkooti Enkulu etuula e Nakawa bw’akkirizza emisango gy’okutta omuntu n’okubbisa eryaanyi egyamuggulwako mu mwaka 2010.\nKanyankole emisango agikkiririzza mu maaso g’Omulamuzi Stephen Mubiru ng’agiriko ne banne okuli; Robert Sempebwa amanyiddwa nga Kazahura ne Bob Kibirango kyokka bano ne bagyegaana.\nMu misango gino bavunaanibwa ne bannaabwe abalala abatannakwatibwa okwekobaana ne batta William Nkata eyali abeera e Kitebi mu disitulikiti y’e Wakiso ne babba emmotoka ye Toyota Ipsum UAM 227S nga bino byaliwo nga August 7, 2010.\nKanyankole yategeezezza kkooti nti, nga August 7, 2010, Nkata yasimbula mu maka ge e Kitebi ng’agenda okutunda ettaka.\nYamuyimiriza n’amutegeeza nga bwe waliwo ettaka eritundibwa e Nakigalala e Kajjansi era yakkiriza ne bagenda naye mu mmotoka.\nWabula baali banaatera okutuuka e Zzana ku luguudo lw’e Ntebe, waliwo abantu abalala babiri abaabeegattako era ne bavuga nga bagenda mu maka ga Kazahura e Nakigalala eno gye baasanga Kazahura)n’omuntu omulala.\nBaavuga nga boolekera ffaamu y’omubaka Nabirah Naggayi Sempala e Buwama kyokka baali tebannatuuka, omusajja omu gwe baali naye mu mmotoka n’amutuga era omulambo gwe ne bagutwala ne baguziika mu limbo y’e Bukasa mu munisipaali y’e Kira e Wakiso.\nAisha Nankabirwa ng’ono ye nnamwandu wa Nkata bwe yalaba nga bba takomyewo, yagenda ku poliisi ya CPS n’aggulawo omusango gw’okubula kwa bba.\nPoliisi yakola okunoonyereza n’ekwata abantu ab’enjawulo nga mu bano mwalimu ne Kanyankole kubanga ono gwe baasemba okulaba n’omugenzi.\nBwe baabakunya yakkiriza era n’atwala poliisi gye baazika Nkata mu limbo y’e Bukasa ng’omulambo gwe gwasangibwa gwokeddwaako ebitundu eby’enjawulo Era yayambako ne poliisi okuzuula emmotoka ya Nkata.\nBaagisanga okumpi ne bbanka ya Pride Microfinance e Makindye nga bagikyusizza nnamba puleeti nga bataddeko UAK 835R.\nOmuwaabi wa Gavumenti Florence Kataike asabye kkooti emwongere obudde aleete obujulizi obulala wabula n’asaba kkooti esibe Kanyankole okuva ku myaka 15 n’okudda waggulu kubanga yazza emisango gino ng’akyali muto.\nWabula looya wa Kanyankole, Ricahard Kumbuga yasabye kkooti ewe Kanyankole ekibonerezo ekisaamusaamu kubanga yazza emisango gino muto nga banne be yali nabo be baali bamusalirawo era yayambako poliisi okuzuula omulambo gwa Nkata wamu n’okukwata abamu ku bantu be yali nabo mu butemu buno.\nAyongedde n’ategeeza nti bazadde ba Kanyankole baafa ng’akyali muto nga wa myaka esatu n’agenda ku nguudo eno gye yeegattira ku bibinja by’ababbi ab’omutawaana era n’atafuna kuwabulwa kuva mu bazadde .\nKanyankole bwaweereddwa omukisa okubaako kyayogera nga tebannamuwa kibonerezo yagambye nti bamuwe ekibonerezo ekitono kubanga ebbanga lye yamala mu kkomera e Luzira yabonerera n’alokoka, obubbi n’obutemu.\nEra ne bwe baamuyimbula ku kakalu ka kkooti mu mwaka 2015, yali ayambako poliisi okulwanyisa obumenyi bw’amateeka kyokka ne baddamu okumukwata ku misango emirala.\nOmulamuzi waakumusalira ekibonerezo kye nga July 11,2018 era n’amusindika ku limanda mu kkomera e Luzira ne banne bwe bali ku musango guno okuli Kazahura ne Kibirango.


Bukedde Online - Pulezidenti Museveni awadde ekiragiro ku Magye agali e Makerere\nBuchaman awadde ebiragiro ku ba Ghetto\nAbaserikale ba miritale be baateeka e Makerere okukkakkanya abeekalakaasi.\nPULEZIDENTI Museveni alagidde amagye okwamuka yunivasite y'e Makerere bunnambiro kuba talaba nsonga yagatwazaayo. Yasinzidde mu lukiiko lw'akabondo k'ababaka ba NRM olwatudde eggulo ku ofiisi ya Katikkiro ne yeewuunya ekyatwaza abaserikale ba miritale e Makerere.\nPulezidenti yagambye nti okukkakkanya abayizi buvunaanyizibwa bwa poliisi so si magye, n'asuubiza okulondoola eyawa ekiragiro kino nga bwe yeebuuza nti, "Kati Miritale ani yagiragira okuyingira mu ttendekero eryo?" Okuva abayizi b'e Makerere lwe baatandika okwekalakaasa ku Lwokubiri lwa wiiki ewedde nga bawakanya okulinnyisa ebisale ebitundu 15, amagye gabadde galabibwa nga gabagumbulula.\nYakikkaatirizza nti ensonga z'e Makerere zigwaana kukolwako bakulembeze ba Yunivasite eyo n'abakulembeze b'abayizi. Yavumiridde eky'abayizi okwekalakaasa n'agamba nti, balina kweyambisa makubo ga kuteesa okusobola okugonjoola obutakkaanya buno.\nMinisita omubeezi ow'ensonga z'omunda mu ggwanga, Marion Obiga Kania yategeezezza nti, bataddewo akakiiko kanoonyereze ku biriwo mu Yunivasite muno n'asuubiza nti eky'okuggyayo amagye kyakukolebwa mu bwangu.\nPulezidenti era yasisinkanye akulira olukiiko olufuzi olwa yunivasite, Lorna Magara n'akulira abayizi, Julius Kateregga n'abalagira okukwatagana bagonjoole okusika omuguwa okuliwo mu kiseera kino.\nKateregga yagambye nti ensonga y'obutabinika bayizi ssente kwe bakyanyweredde era tebagenda kukivaako kuba bannaabwe bangi abawanduse olw'ebisale ebiri waggulu. Olukiiko olwabadde lutegekeddwa ku Lwokubiri nga lulimu abaddukanya yunivasite abaakulembeddwa akola ng'omumyuka wa Cansala, Polof. Umar Kakumba n'abakulembeze b'abayizi lwagudde butaka.\nEmbeera yatandikidde ku bayizi abaabadde baleekaanira waggulu nga bwe bagamba nti teri kwongeza bisale. Poliisi yakozesezza ekifuba n'efulumya abayizi era olukiiko ne lutabeerawo. Bannamawulire eggulo baayongedde okuloza ku bukambwe bwa poliisi bwe yabakubye emiggo n'omukka ogubalagala n'ensambaggere ng'ebalanga okukwata amawulire mu yunivasite.\nAbamu ku baamawulire abaayisiddwa obubi kwabaddeko; Lawrence Kitatta owa Bukedde, Chris Semakula owa BBS, ne Allan Kasujja owa BBC. Polof. Kakumba yayongedde okukikkaatiriza nti tebajja kusazaamu kya kwongeza bisale kuba kino kyasalibwawo oluvannyuma lw'okutuula n'olukiiko olufuga abayizi omwaka oguwedde ne bakkaanya okwongeza ebitundu 15 ku buli 100.\nEkyakoleddwa abayizi yagambye nti kikumwamu omuliro abayizi nga beetegekera okulonda kw'abayizi okunaatera okubaawo ng'abamu baagala kulabika ng'abazira basobole okufuna obululu.\nYawolerezza n'ebisale nga bwe biri wansi bwogeraageranya ne yunivasite endala. Okugeza e Makerere omuyizi asoma amawulire asasula 2,500,000/- ate nga bannaabwe aba UCU e Mukono basasula 4,100,000/-.\nKu yunivasite ye Nairobi omuyizi asoma obusawo asasula 17,371,500/- kyokka asoma koosi yeemu e Makerere asasula 2,688,000/- ate e Rwanda asasula 8,000,000/-. Ebyokwerinda eggulo we bwazibidde nga byamaanyi nnyo ku bisulo by'abayizi naddala ekya Lumumba, Mary Stuart, Mitchell Hall ne Nsibirwa.\nBuli muntu ayingira yunivasite ng'ali ku bigere alina okukeberebwa ennyo n'okulaga densite nga bwebeera nga si ya yunivasite oba olina okunnyonnyola ennyo okumatiza abasirikale okuyitawo. Mu ngeri y'emu Palamenti ya Uganda eddamu leero okutuula oluvannyuma lw'omwezi mulamba ng'ewumudde.\nEzimu ku nsonga ezisuubirwa okusooka okuteesebwako mulimu ensonga ya yunivasite y'e Makerere abayizi gye bawezezza wiiki nga beekalakaasa nga bawakanya eky'okwongeza ebisale.\nBasuubirwa okwogera ne ku ttemu erisusse mu ggwanga era Sipiika Rebecca Kadaga y'asuubirwa okukubiriza olukiiko kawungeezi ka leero. Palamenti era esuubirwa okufuna lipooti ku nongoosereza mu mateeka g'ebyokulonda okuva mu kakiiko akakola ku nsonga z'amateeka akukubirizibwa Jacob Oboth Oboth (West Budama South\nMarion Obiga Kania\nBagobye kansala mu ntebe


Edagala lya ARVs liwedeyo e Mpigi. Dembe FM 90.4\nKikakasiddwa nga eddagala eriweeweeza ku kawuka akaleeta mukenenya bwerikeeye mu district ey’e Mpigi nga kati abalwadde bamala ssabbiiti emu oba bbiri nga tebafunye ddagala lino okuva mu malwaliro ga gavumenti.\nDorothy Nassolo nga ono ayogerera ekitongole ekitakabanira okuyambako abantu b’akawuka ka mukenenya ekya NAFOPHAN, agamba nti district emaze kati abbanga lya myezi ena nga eddagala likeeye naddala mu malwaliro okuli Mpigi Health Center IV, Butoolo Health Center III ne Kampiringisa agasinze okukosebwa ku nsonga eno.\nDistrict y’e Mpigi erimu abalwadde abawerera ddala 8,000 abateekebwa ku ddagala, kyokka kati abafuna eddagala bali 3,000 zokka.\nNdagire Betty, omukwanaganya w’abalwadde ba siriimu ku ddwaliro erya Mpigi Health Center IV agamba nti kati abalwadde abakulu abamu batandise kuweebwa ku ddagala ate eryandibadde ery’abaana abato kuba ddyo weeriri mu bungi.\nYe akulira ekitongole kya National Medical Stores, Moses Kamabare ategeezezza nti ekizibu kiva ku nteekateeka mbi ekolebwa district mu bitongole ebyobulamu naddala mu mbalirira y’eddagala, omuwendo gw’abalwadde n’engeri gyerisaasanyizibwamu.


EKIROOTO kya Paul Pogba okwegatta ku Real Madrid, kitaataaganyiziddwa, kitunzi we bw'akaligiddwa FIFA.\nKitunzi wa Pogba ye Mino Raiola era y'abadde alina okukwasaganya ensonga ze ez'okuva mu ManU okudda mu kiraabu endala. Wbaula Raiola, yasoose kukaligibwa kibiina ekifuga omupiira mu Yitale ne kimussaako ekibaluwa obutaddamu kukwataganya bya kutunda bazannyi mu Yitale okumala myezi 3 wadde ng'ensonga emukaliza, tezinnayatulwa.\nKyokka Yitale ebadde yaakamukagaliga, n'ekibiina ekifuga omupiira mu nsi yonna ekya FIFA, nakyo ne kifulumya ekiwandiiko ne kitegeeza nti bamukalize kwetoloola nsi yonna okumala emyezi 3 nga takkirizibwa kukwasaganya bya kutunda oba kugula bazannyi kyokka ng'emyezi mwe kimukaligidde, mwe muli akatale k'abazannyi era nga kye kiseera, Pogba mw'alina okuviira mu ManU singa eba esazeewo okumutunda.\nFIFA ne Yitale ezimukaliga teziwa nsonga eziviiriddeko okukola kino kyokka kigambibwa nti zandiba nga zivudde ku ddiiru gye yakola mu kuggya Gianluca Scamacca' mu Roma okumutwala mu PSV.\nPogba, azze akyogera nti ayagala kwabulira ManU agende mu Real kyokka ng'era n'omutendesi wa Real, Zinedine Zidane naye alabika amwetaaga wadde ng'abakungu ba ManU ab'oku ntikko, balabikanga abatali beetegefu kumutunda.\nNga kitunzi we bw'akaligiddwa, kyandimubeerera ekizibu okuva mu ManU kati okwegatta ku Real Madrid


Bukedde Online - Ssebuguzi asaliddwaako obubonero\nAbagwira balaze Bannayuganda obukodyo mu...\nRonald Ssebuguzi, n'abavuzi ba mmotoka z'empaka abalala 15 basaliddwaako obubonero lwakulemererwa kugoberera mateeka\nRonald Ssebuguzi mu mpaka ezimu\nNG'ABAVUZI beetegekera empaka za mmotoka eziggalawo kalenda y'omwaka guno, nnantameggwa wa 2006, 2009 ne 2014, Ronald Ssebuguzi, agiddwa ku ntikko y'abavuganya ku ngule eno.\nSsebuguzi abadde akulembedde n'obubonero 340, wabula ekibiina ekitwala omuzannyo gwa mmotoka z'empaka mu ggwanga 'The Federation of Motorsports clubs of Uganda' (FMU), kyatudde ne kisalawo okuggya obubonero bw'empaka za Pearl of Africa Rally, ku bavuzi abaali batabugwanidde.\nChristakis Fitidis, nnantameggwa w’omwaka oguwedde, ye yawandika ng'asaba obubonero obwagabwa mu mpaka ezo ezaaliwo mu June, bwekeneenyezebwe kuba abavuzi abamu baali bavugira mu kiraasi etabufuna (Group S). Mu mpaka zino, abavuzi baalina okukozesa ttanka empya ekika kya 'FT3 safety fuel tanks' ezaayisibwa ekibiina ekitwala omuzannyo guno mu nsi yonna (FIA).\nBangi ku Bannayuganda tebaalina ttanka zino olw'obuseere kwe zaali n'ebbanga ettono eryaliwo wakati w'empaka, n'olunaku ekiragiro kwe kyayisibwa FIA. Abavuzi abamu bwe batyo baateekebwa mu kiraasi 'S', nga muno baalina okusalwako ku bubonero bwe baali bakung'anyinzza.\nPulezidenti wa FMU, Dusman Okee, yagambye nti baabadde balina okussa mu nkola akawayiro 7.1.1 1 akafuga okuvuganya ku ngule y'eggwanga, nga baggya obubonero ku bavuzi abaabade tababugwaanira.\nOmugatte abavuzi 16, be baakoseddwa ensalawo eno.\nKati Jas Mangat y’akulembedde engule y’eggwanga, kyokka Ssebuguzi awera kuwangula mpaka ezisembayo ezigenda okubeera Mbale wiikendi eno, alabe ng’engule agiwangula.


Poliisi ekutte 4 ku beesomye okutta abasuubuzi mu Kampala, omugagga ateekeddwako obukadde 20 okwatibwa - Galaxy FM 100.2\nPoliisi ekutte 4 ku beesomye okutta abasuubuzi mu Kampala, omugagga ateekeddwako obukadde 20 okwatibwa\nPoliisi mu Kampala ekutte abantu 4 abagambibwa okulemberamu, okutiisatiisa abasuubuzi okubatusaako obulabe singa balemwa okusindika ssente.\nOkusinzira ku Poliisi, abakwatiddwa balina ekisinde kyabwe kya “The People’s Agency” era babadde basasaanya ebibaluwa, okulabula abasuubuzi okusindika ssente oba okubatusaako obulabe kuba balina emirimu gye balina okutambuza obulungi.\nPoliisi egamba nti John Mwanje yakulembera akabinja ka The People’s Agency ne banne okuli Kenneth Sebaggala ow’e Nansana, John Bosco Kimera awangalira mu ggwanga erya Sweden, Douglas Kakande amanyikiddwa nga Darion omutuuze we Masanafu.\nAbalala kuliko Herbert Mwanje, Allan Kitonsa ne Herbert Muwonge avuga bodaboda era yabadde, akozesebwa okutambuza ebibaluwa.\nOmwogezi w’ekitongole kya Poliisi ekinoonyereza ku buzzi bw’emisango Vicent Ssekate, agamba nti akulembera akabinja, John Mwanje bakyamunoonya era ateekeddwako obukadde 20 obwa Uganda eri omuntu yenna ayinza okutegeza ku Poliisi nakwatibwa.


Ffeffekka Serubogo Ssentebe we Kayunga afudde!!! Asangiddwa nga alengejjera ku muti, Yeetuze - Watchdog Uganda\nFfeffekka Serubogo Ssentebe we Kayunga afudde!!! Asangiddwa nga alengejjera ku muti, Yeetuze\nMuhammad Ffeffekka Sserubogo\nABADDE Ssentebe wa Disitulikiti ye Kayunga munnaNUP Ffeffekka Serubogo Muhammad afudde.\nOno asangiddwa ku makya g’olwokusatu nga alengejjera ku muti oguli okumpi n’amakaage mu Kayunga.\nKigambibwa nti ono afulumye ku makya nga agenda okufuna wuzu, n’oluvanyuma atendereze ku mutonzi, nti kyokka ab’omumakaage bagenze okulaba nga tadda kwe kwetoloola bagezeeko okumunoonya n’oluvanyuma bamusanze yeyimbyemu ogw’akabugu nga alengejja, era nga n’omukka gwamuweddemu dda.\nOkusinziira ku akulira ekibiina kya NUP mu Ggwanga Robert Kyagulanyi Sentamu akakasizza amawulire gano, era nagamba nti mu kiseera kino bafuna amawulire okuva wansi mu bantu nga bagamba nti oba oli awo Sserubogo yandiba nga yattiddwa buttibwa oluvanyuma n’awanikibwa ku muti waggulu.\nOkusinziira ku mukutu gwe ogwa Face Book Kyagulanyi agambye nti amawulire gano gabakubye wala nga aba NUP naddala ab’eKayunga, nasaasira ab’omumaka ga Sserubogo saako ne mikwano.\nOno abadde amanyiddwa nnyo nga omusajja ateerya ntama naddala ku nsonga za Buganda n’obuyisiraamu, era nga ono yoomu ku memba b’olukiiko lwa Buganda ababadde basinga okumala ebbanga eddene nga bakiika.\nYaliko mu kibiina kya DP, era nga yesimbawo kko mu mukono Munisipality ku kifo ky’obwa Meeya ebintu ne bitagenda bulungi, kwe kudda e Kayunga gyazaalibwa neyesimbawo ku kifo ky’obwaSsentebe bwa Disitulikiti ku kaadi ya NUP era nawangula.\nAbadde atekateeka kukola kabaga nga ayozayoza abantu be ab’eKayunga okumulonda, okusinziira ku bamu ku bamubadde ku lusegere.\nBobi Wine says Kayunga District boss Sserubogo could have been murdered, calls for investigation\nWhat Gen Katumba Wamala told ‘Billionaires’ Club’ Kwagalana who paid him visit at his palatial Najjera home


Bukedde Online - LDU ne poliisi basse ateeberezebwa okubeera omubbi\nLDU ne poliisi basse ateeberezebwa okubeera omubbi\nMuseveni ayogedde ebikulu ebinaakolebwa mu...\nAbaserikale abaabadde balawuna ku Lwokusatu ekiro mu bitundu bya Kasubi, Namungoona, Kawaala ne Nakulabye baagudde ku kibinja ky’abavubuka abateeberezebwa okubeera ababbi ne bakubako omu amasasi n’afiirawo.\nEyattiddwa ye Patrick Owiny era amyuka omwogezi wa poliisi mu Kampala n’emiriraano, Luke Owoyesigyire yagambye nti, abavubuka bano baabadde bakoze kye bayita ‘eggaali’ nga bagenda babba buli muntu gwe basanze.\nAbeebyokwerinda baabasanze okuliraana Total e Nakulabye era mu kanyolagano nga bagezaako okubakwata, omu yakubiddwa amasasi ate abalala abagambibwa okusoba mu 30 ne badduka.\nAbaabaddewo baategeezezza nti, ebbiina ly’abavubuka lyavudde mu zooni 7 e Nakulabye nga bakola effujjo we baagwiridde mu baserikale abaabadde balawuna ne babafubutula wabula omu n’ayimirira n’awanika emikono owa LDU n’amukuba amasasi mu mugongo.\nPoliisi yeezoobye n'aba Bodaboda abeekalakaasizza lwa KCCA kubagobaganya mu Kampala


Bukedde Online - Buubuno obukwakkulizo gavumenti bw'eyagala okussa ku Bobi\nMunnamateeka wa Kyagulanyi, Sseggona (wakati) ng’awayaamu n’omuwandiisi wa NUP, , Lubongoya (ku ddyo) ku kkooti .\nGAVUMENTI eyagala Robert Kyagulanyi Ssentamu (Bobi Wine) alangirire nti tagenda kwetaba mu bikolwa bya kwekalakaasa bw'aba ng'ayagala poliisi n'amagye bive mu maka ge e Magere, asobole okwetaaya.\nOkuva nga January 14, 2021 lwe yakuba akalulu k'Obwapulezidenti, Kyagulanyi akuumibwa mu maka ge olw'okutya nti yali ategese okwekalakaasa singa tebamulangirira ku buwanguzi.\nGavumenti ng'eyita mu looya waayo Martin Mwambusya yagambye nti okuggyako nga kkooti etadde obukwakkulizo obw'amaanyi ku Bobi omuli okulangirira nti tagenda kwekalakaasa tebawagira kya kkooti kulagira baserikale kuva mu maka ge.\nAkakwakkulizo akalala gavumenti ke yasabye kkooti, kwe kulagira Kyagulanyi okugondera amateeka ga Covid19 agaateekebwawo minisitule y'ebyobulamu nga tabeera mu bifo ebirimu abantu abangi.\nMwambusya yagambye nti baafuna obuzibu ne Bobi nga akyali mu kampeyini era yaleese obujulizi bw'akulira ebikwekweto mu poliisi, Edward Ochom n'akulira ebyamateeka mu magye Godan Busingye nga bwonna bulaga nga bwe baagwa mu lukwe lw'abavubuka ba NUP abaali batendekebwa okutandika okwekalakaasa singa akakiiko k'ebyokulonda kabeera tekamulangiridde ku buwanguzi bw'entebe y'obwapulezidenti.\nOchom mu bujulizi bwe bw'asinziirako okusaba kkooti ekkirize abaserikale bagira bakyakuumira Bobi mu maka ge agamba nti kino bakikola okumulemesa okuzza emisango kubanga abadde yeenyigira mu bumenyi bw'amateeka ga Covid 19 era olumu yakuba enkungaana mu bifo gy'atalina kubeera.\nNti poliisi bwe yagezangako okumulemesa n'atandikawo embeera y'okwekalakaasa ekyaviirako abantu okufa.\nGavumenti era yagambye nti mukyala wa Bobi, n'abomu nnyumba abalala baddembe\nokufuluma batambule nga bwe baagala naye Bobi ye takkirizibwa kufuluma.\nMwambusya yakomekkereza agamba Omulamuzi Micheal Elubu nti okusinziira ku mbeera Bobi gy'azze yeeyisaamu, asaana agira ng'akyakuumibwa mu maka\nge okutuusa ng'embeera eteredde.\nAboomutima Omuyanja batandise kaweefube w'okubangula abavubuka mu bukulembeze\nEby'ekika ky'Effumbe bigaziye\nKatikkiro Walusimbi ayogedde ekimulemezza emirimu e Mmengo


Ekyamateeka Olwokubiri 32:20,Zabbuli 13:1,Isaaya 8:17,Yobu 19:11,Okukungubaga 2:5 LCB - N’agamba nti, Nzija kubakweka amaaso - Bible Gateway\nEkyamateeka Olwokubiri 32:20\n20 (A)N’agamba nti, Nzija kubakweka amaaso gange\nkubanga omulembe gwabwe mwonoonefu,\nabaana abatalinaamu bwesigwa.\n32:20 : a Ma 31:17, 29 b nny 5\nEkyamateeka Olwokubiri 32:20 in all translations\nEkyamateeka Olwokubiri 31\nEkyamateeka Olwokubiri 33\nZabbuli 13:1 in all translations\n17 (A)Nange nnaalindirira Mukama Katonda\nakwese amaaso ge okuva ku nnyumba ya Yakobo,\n8:17 : a Kbk 2:3 b Ma 31:17; Is 54:8\nIsaaya 8:17 in all translations\n11 (A)Obusungu bwe bumbubuukirako;\nambala ng’omu ku balabe be.\n19:11 : a Yob 16:9 b Yob 13:24\nYobu 19:11 in all translations\n5 (A)Mukama afuuse ng’omulabe;\n2:5 : a Yer 30:14 b nny 2 c Yer 9:17-20\nOkukungubaga 2:5 in all translations


muve ku ngombo yaffe - Ouma ne banne - Radio Simba, The Best Luganda Station in the World !\nmuve ku ngombo yaffe – Ouma ne banne\nBannabyabufuzi babiri beesowoddeyo ne balumba Balaam Barugahare ‘Ssaabavvulu’ ku kwagala okwekomya ekisinde kya ‘People Power’ ne bategeeza nti nabo baakiwandiisa dda nga ehhombo y’ekibiina kyabwe eky’ebyobufuzi.\nSimon Peter Ouma ne Stephen Wafula bazze baawandiikidde abakulira ekitongole ekiwandiika kkampuni n’ebitongole ekya Uganda Registration Services Bureau (URSB) eraga nti baatandika ekibiina ky’ebyobufuzi ekiyitibwa Uganda Meritocracy Party (UMP) nga kirina engombo eya ‘People Power’.\nBaalagidde URSB ewanduukulule mangu ekibiina ekyekuusa ku ngombo yaabwe kubanga baagiwandiisa mu 2016.\nSimon Peter Ouma yagambye nti tebasobola kukkiriza kunyigirizibwa ate nga baawandiisa dda ekibiina ekirina engombo ya ‘People Power’ era yaabwe.\nBaagambye nti bakolagana bulungi n’ekisinde kya ‘People Power’ eky’ebyobufuzi era tebabalinaako buzibu bwonna kyokka tewali mulala akkirizibwa kwekomya hhombo yaabwe era bagenda kuttunka mu kkooti.\nLoodi Meeya Erias Lukwago awabudde ku batinkiza okuwandiisa abisinde by’ebyobufuzi ebitandikibwawo okukunga abantu oba okuwakanya enkola ya Gavumenti embi nti, bamala budde amateeka tegakkiriza kubiwandiisa era tebiriiko bwannannyini.\nYagambye nti ebisinde by’obufuzi bibaddewo bingi nga bitandikibwa okuwakanya ensonga y’ebyobufuzi ebeerawo mu kiseera ekyo naye oluvannyuma bikoma ate tebikosa bibiina byabufuzi kubanga ababitandikawo baba n’ebibiina byabwe mwe bava era baddayo.\nYagambye nti Ssemateeka akyogerako nti buli muntu asobola okutandikawo ekisinde kye naye bwe kikwatayo obulungi abantu ne baagala okukibba, tebasobola kukiwandiisa nga kisinde okuggyako nga bakiwandiisa nga kibiina kya byabufuzi ekyetongodde.\nAbavuzi ba Ssipeso basannyalazza eby’entambule e Kawempe\nYeewuunyizza nti, ‘People Power’ yawandiisiddwa kye yagambye nti, tekisoboka era abantu basaana kuwabula nti abaagala okubba ekisinde ekyo tebalina we basobola kuyita okuggyako nga bakiwandiisizza nga kibiina kya byabufuzi ekitali kyangu.\nLukwago yategeezezza nti ayagala okukomya ekisinde ekyo asobola kukitwaala nga kkampuni ye naye nga ssi kutwala bigambo nga ye bw’alowooza.\nEkisinde kya ‘People Power’ kyatandikibwawo omubaka Robert Kyagulanyi ‘Bobi Wine’ n’ekigendererwa ky’okukunga bannansi okukozesa obuyinza baabwe obubaweebwa mu Ssemateeka balwanyise enkola ya Gavumenti gye batawagira.\nMinisita Mbayo alabudde abaagala okutabangula emikolo gy’ameefuga


Bukedde Online - Ababadde basolooza busuulu ku ttaka lye batalinaako kyapa bubakeeredde\nAbabadde basolooza busuulu ku ttaka lye batalinaako kyapa bubakeeredde\nBalimwezo ne KCCA baggudde olutalo ku biku...\nABATUUZE beekubidde enduulu mu boobuyiinza babayambe obutatundirwa mu bibanja byabwe okubafuula emmomboze. Kiddiridde okuggwa mu lukwe lw'ababadde batwalibwa nga bannannyini ttaka nti baabatimba bbula ng'ettaka lya Gavumenti.\nAbamu ku baabadde mu lukiiko.\nAbatuuze abasattira b'e Kabuye mu ggombolola y'e Lwabenge mu Kalungu. Enduulu bagiyisizza mu Ssentebe waabwe owa LCIII, David Balemeezi Ssegawa azituusizza mu offiisi y'akakiiko ka disitulikiti ak'ebyetta akakulirwa Irene Nampiima.\nAbamu ku batuuze nga balaga engeri gye babadde batulugunyizibwa.\nAbatuuze okwekengera kiddiridde abaffamire y'omugenzi Edward Bakayaana okugenda mu kakiiko ke kamu nga baagala okuweebwa ekyapa ku ttaka lye limu bulijjo lye basoloozaako obusuulu nti lyabwe. Kino kiwalirizza Ssentebe Ssegawa n'ab'akakiiko k'ebyettaka okugenda e Kabuye basisinkane abatuuze bonna okusalira wamu amagezi okuttaanya ensonga zino nga tezinnavaamu kuyiwa musaayi.\nN'aba ffamire ya Bakayaana bayitiddwa nga bakiikiriddwa Lemegio Sseguya ne Lemegio Matovu batangaaze ku bwannannyini bw'ettaka eririko ebyalo bisatu n'amaka 1,780 agatudde ku bibanja ebigudde akaleka.\nBp. Zziwa atangaazizza ku banenya Abasaseredooti okwogera ku byobufuzi


Omukungu w’ekibiina kya Lotale ku mutendera gw’ensi yonna, Kenneth Wycliffe Mugisha, asabye abavubuka bakomye omuze gw’okudiibuuda ensimbi.\nYanenyezza abavubuka abamu be yagambye nti basusse okukopperera abagagga, ne bakomekkereza nga ssente zaabwe bazimalidde mu bintu ebitabagasa.\n“Kyannaku nti abavubuka baffe bangi abaakatandika okukola tebannategeera bukuli buli mu kutereka ssente. Osanga omuvubuka eyaakafuna omulimu, ng’afuna ssente ezitasukka kakadde, ng’anywa omwenge gwa 'Black Label' oba 'Blue Label', olw’okuba alabye nze nga ngunywa. Nze omwenge ng’ogwo nsobola okugunywa ne nsigala nga sikoseddwa kubanga nnatandika dda okukola, era nnina ne bizinensi zange nnyingi ezindeetera ensimbi. Ggwe eyaakatandika okukola, era ng’omusaala ofuna kakadde kamu oba obutawera, bw’oneeteeka ku mwenge guno, omusaala gwo gwonna oyinza okugumalirawo mu kiro kimu kyokka,” Mugisha bwe yannyonnyodde.\nMugisha bino y’abyogeredde ku ssomero lya Saint Mark’s College, Namagoma (SMACON), mu disitulikiti y’e Wakiso, bweyabadde atongoza konsitityusoni y’ekibiina ky’abaasomerako mu ssomero lino.\nOmukolo gw’abaddewo ku Lwomukaaga nga July 21. Gwetabiddwako abaali abayizi mu ssomero lino, abasomesa, abazadde, n’abaagaliza essomero lino ebirungi.\nOmukungaanya w’olupappula lw’amawulire olwa Bukedde, era nga y’akulira empapula zonna eziri mu nnimi ennansi ezifulumizibwa Vision Group, Godfrey Kulubya, naye omukolo guno yagwetabyeko.\nMugisha yasabye abayizi, n’abaasomerako e Namagoma, bulijjo okubeera n’ebirooto ebinene, ate n’okwekkiririzaamu, basobole okugenda mu maaso.\nAbayizi nga balya mu ndago\n“Nze bwennali omuvubuka naluubiriranga bintu binene byoka. Kino kyannyamba okukola ennyo n’enfuna ssente. Nasobola okuzimba ennyumba yange eyasooka nga nnina emyaka 25. Ennyumba eno nagizimba Muyenga, mukifo eky’ebbeeyi, ewaasulanga baminista nga Dr Crispus Kiyonga ne Tom Butime. Mubutuufu bwebandabanga nga nnambula, baali tebakkiriza nti ekizimbe kyange; nga balowooza nti njizimbira Nkubakyeeyo ali e Bulaaya.”\nMugisha oluvannyuma yeebazizza abaddukanya essomero lino olw’okufaayo okukungaanya abaali abayizi baalyo, n’okubawa emirimo.\nDayirekita w’essomero lino, Daniel Ddamulira yategeezezza nti ensonga gye baliko ye y'okuzimba ekibiina ky’abaasomerako mu ssomero lino eky’amaanyi, ekijja okukolerera enkulaakulana y’essomero lino emyaka ataano egijja mu maaso.\n“Essomero lyaffe lyakamala emyaka 15 gyokka mu kisaawe ky’ebyenjigiriza. Awo nno, tetuyinza kugamba nti tulina bannaggagga, oba bakakensa abagundiivu bangi. Kyokka tusazeewo okukung'aanya buli alina akakwate ku ssomero lino, naddala abaalisomeramu, tusobole okubateekamu omwoyo gw’okulyagala, n’okulikolerera.”\nOmukolo gwatandise n’okusaba okwakulembeddwa Canon Diana Nkesiga eyavudde mu St. Francis Chapel, Makerere University, naye eyasabye abaasomerako mu ssomero lino obutabula ku bannaabwe, wabula bulijjo basigale nga bawuliziganya, n’okukolagana.\nHeedimasita w’essomero lino, Paul Kaye Senfuma, ne ssentebe w’olukiiko oluliddukanya, Peter Jemba Kaggwa, beebazizza abazadde, n’abayizi, olw’okwagala essomero lino.\nEkibiina ky’abaasomerako mu ssomero lino kirina abamu ku basomesa, n’abayizi, be kyawadde ebirabo nga kibasiima okukola obulungi ne baweesa essomero lino ettutumu, n’ekitiibwa.\nOmulamwa gw’omukulo gwabadde: Okukolagana kwaffe: Weekwate ku munno, Yiga, Kola.


Bukedde Online - Abakazi battidde omusajja mu nnyumba ne badduka\nABAKAZI balumbye omusajja mu muzigo gw’abadde yaakapangisa ne bamutta ne badduka. Attiddwa ye Hussein Ssekimuli omutuuze w’e Kasubi mu Zooni 4. Omulambo gwe gwasangiddwa mu muzigo gw’abadde yaakamalamu ennaku bbiri ku Lwokusatu. Okusinziira ku baliraanwa, omwami ono yandiba nga yattiddwa oluvannyuma lw’akunyoolagano n’abakyala ababiri mu nnyumba ye.\nOmu ku baliraanwa abasula ku mizigo gino yategeezezza nti Ssekimuli yajja ku Mmande ku ssaawa 10:00 ezakawungeezi ng’alina omufaliso omupya n’ebintu mu kaveera n’ayingira mu nnyumba oluvannyuma n’afuluma kyokka ku ssaawa 4:00 ez’ekiro n’akomawo n’omuwala ne bayingira ennyumba. “Kyokka ate ku ssaawa 6:00 ez’ekiro omukyala omulala yazze ng’ali ku bodaboda ng’akutte ekitereke ky’emmere.\nBwe yatuuse munda ne wabaawo okuwaanyisiganya ebigambo wakati w’abakazi bano nga buli omu awoza, ‘omwami wange’ okutuusa bwe baafulumye bombi ennyumba ne balinnya bodaboda eyabadde ku mulyango ne bagenda’,’ bwatyo muliraanwa bwe yannyonnyodde.\nWabula ku nkya ya leero banne b’abadde akola nabo e Nakulabye mu saluuni bwe baalabye tebamulaba nga n’eggulo teyakoze ate nga tannabakubira ssimu nga ne bwe bakuba eyiye teriiko ate nga y’atereka ebisumuluzo, kwe kujja balabe ekyamutuuseeko. Kyababuuseeko okutuuka ku kazigo ke nga kaggule, omulambo gwevuunise ku buliri. Omu ku banne b’akola nabo yagasseeko nti Ssekimuli tabadde na buzibu bwonna wabula baayawukana ne mukyala we ebbanga eriyise nga mu kiseera kino abadde alina omuwala omupya gw’abadde yaakafuna.\nNti ono yandiba nti ye yamuwalirizza n’okupangisa omuzigo guno kuba baasemba okumulabako ku Mmande ng’aguze omufaliso omupya kyokka kibeewuunyisizza okuddamu okumanya nga mufu.\nOmulambo gwa Ssekimuli gwaggyiddwaawo poliisi ne gutwalibwa mu ggwanika e Mulago okwongera okwekebejjebwa. Poliisi egaanyi okubaako ky’eyogera ku nsonga eno kyokka ye Ssentebe wa LC mu kitundu kino, Kasule Mukiise yavumiridde ekikolwa ky’abasajja okumala gaganza bakazi ne babeesiga mu bwangu okutuuka n’okusula nabo kuba kyandiba ng’ettemu lino lyamukoleddwaako abakyala bano ne bamala ne badduka n’asaba poliisi ekole okunoonyereza mangu bazuule abaamusse.\nEmpooza etabudde abasuubuzi b'akatale k'e Nakiwogo